புடு வட்டாரம் சுற்றி வளைப்பு

கோலாலம்பூர்: மலேசியாவின் புடு பகுதி கிருமித்தொற்று பரிசோதனைகளை மேற் கொள்ளும் வகையில் போலிசாரின் கட்டுப்பாட்டிற்குள் கொண்டு வரப்பட்டது. நேற்று அதிகாலை 3 மணியளவில் ராணுவத்தினர் அங்கு முள்வேலி அமைத்தனர்.

இது பற்றி பேசிய தலைமை போலிஸ் அதிகாரி, “இப்பகுதி முடக்கப்படவில்லை. கிருமித் தொற்று பரிசோதனைகள் அதிகரிக்கப்பட்டுள்ளதால், இப்பகுதி சுற்றி வளைக்கப்பட்டுள்ளது,” என்றார். அதே சமயம், முறையான காரணம் இருந்தால் மக்கள் வெளியேறலாம் என்றும் தெரிவிக்கப்பட்டுள்ளது.

புடுவில், மியன்மார் அகதிகள், ஆவணமற்ற குடியேறிகள் பெருமளவில் உள்ளதாகக் கூறப்படுகிறது.


ஊழியர் நியமனம்: மலேசியாவில் புதிய சிரமம்

கோலாலம்பூர் மொத்த விற்பனைச் சந்தையில் வெளிநாட்டு தொழிலாளர்களுக்குப் பதில் உள்ளூர்வாசிகளை
 வேலைக்கமர்த்த மலேசிய அரசாங்கம் விரும்புகிறது.

ஆனால் அது சிரமம் என்று வியாபாரிகள் தெரிவித்து உள்ளனர். மலேசியர்களை வேலையில் நியமிக்கத் தாங்கள் தயாராக இருந்தாலும் தகுதி உள்ளவர்கள் கிடைப்ப தில்லை என்று மொத்த விற்பனைச் சந்தை வியாபாரிகள்
 தெ ரிவித்துள்ளனர்.

மலேசிய தொழிலாளர்களிடம் நேர்முகத் தேர்வு நடத்தப்பட்டபோது என்ன வேலை செய்ய வேண்டும் என்பதை அவர்களே தேர்ந்தெடுக்க விரும்புவதாக வியாபாரிகள் கூறினர். மேலும் சம்பளம் பற்றி அவர்கள் பல கேள்விகளைக் கேட்ப தாகவும்
 அவர்கள் குறிப்பிட்டனர்.


கெடா புதிய முதல்வராக சனுசி முகம்மது நூர் இன்று பதவி ஏற்கக்கூடும்

கோலாலம்பூர்: புதிய முதலமைச்சரை வரவேற்க கெடா மாநிலம் தயாராகி வருகிறது. எதிர்த்தரப்பு தலைவரும் பாஸ் கட்சியின் ஜனேரி தொகுதி சட்டமன்ற உறுப்பினருமான முகம்மது சனுசி முகம்மது நூர் இன்று புதிய முதலமைச்சராகப் பதவி ஏற்கக்கூடும் என்று நம்பப்படுகிறது. புதிய அமைச்சரவையும் இன்றே பதவி ஏற்கும் என்று தெரி விக்கப்பட்டுள்ளது.

பக்கத்தான் ஹரப்பான் கூட்டணி அரசிலிருந்து இரு உறுப்பினர்கள் விலகியதைத் தொடர்ந்து அங்கு ஆட்சி மாற்றம் நிகழவிருக்கிறது. அதனால் டாக்டர் மகாதீர் முகம்மதுவின் மகனான முக்ரிஸ் மகாதீர், முதலமைச்சர் பதவியில் இருந்து இறங்க வேண்டிய கட்டாயம் ஏற்பட்டுள்ளது.

மொத்தம் 36 சட்டமன்ற உறுப்பினர்களைக் கொண்ட கெடா மாநிலத்தில் புதிய அரசாங்கத்தை அமைக்க 23 உறுப்பினர்கள் ஆதரவு தெரிவித்து உள்ளதாகத் தகவல்கள் தெரிவிக்கின்றன.

பெரும்பான்மை யாருக்கு உள்ளது என்பதை அறிய 36 உறுப்பினர்களையும் கெடா ஆட்சியாளரான சுல்தான் சலேஹுதீன் இப்னி அல்மார்ஹும் தனித்தனியாகச் சந்தித்து அவர்களின் கருத்தைக் கேட்டறிந்தார். பிரதமர் முகைதீன் யாசினின் பெரிக்கத்தான் நேஷனல் கூட்டணியை ஆதரிக்கும் உறுப்பினர்கள் நேற்று முன்தினம் காலையிலும் எதிரணியில் உள்ளவர்கள் மாலையிலும் சுல்தான் சலேஹுதீனைச் சந்தித்ததாக ஓர் உறுப்பினர் த ஸ்டார் இணையச் செய்தியிடம் தெரிவித்தார்.

இந்நிலையில் இன்று நிகழவிருக்கும் முதலமைச்சர் பதவி ஏற்பு சடங்கிற்கான ஒத்திகை நேற்று நடைபெற்றது. பதவி ஏற்புக்கு ஏற்பாடு செய்யப்பட்டு இருக்கும் அரங்கிற்கு நேற்றுக் காலை 10.55 மணிக்கு சென்ற சுல்தான் சலேஹுதீன், அங்கு நடைபெற்ற ஒத்திகையில் பங்கேற்றதாகவும் த ஸ்டார் குறிப்பிட்டது.

இதற்கிடையே, திரு முக்ரிஸ், இன்று காலை 10 மணியளவில் செய்தியாளர்களைச் சந்திக்க இருப்பதாக ஒரு தகவல் தெரிவித்தது. அவர் முதல்வர் பதவியிலிருந்து விலகுவது இது இரண்டாவது முறை.


உள்ளூர் ஊழியர்களை வேலைக்கு அமர்த்த யோசிக்கும் மலேசிய வர்த்தகர்கள்

கோலாலம்பூர்: கோலாலம்பூர் மொத்த விற்பனைச் சந்தையில் வெளிநாட்டு தொழிலாளர்களுக்குப் பதில் உள்ளூர்வாசிகளை வேலைக்கு அமர்த்த மலேசிய அரசாங்கம் விரும்புகிறது. ஆனால் அது சிரமம் என்று வியாபாரிகள் தெரிவித்து உள்ளனர். மலேசியர்களை வேலையில் நியமிக்கத் தாங்கள் தயாராக இருந்தாலும் தகுதியானவர்கள் கிடைப்பதில்லை என்று மொத்த விற்பனைச் சந்தை வியாபாரிகள் தெரிவித்துள்ளனர். மலேசிய தொழிலாளர்களிடம் நேர்முகத் தேர்வு நடத்தப்பட்டபோது என்ன வேலை செய்ய வேண்டும் என்பதை அவர்களே தேர்ந்தெடுக்க விரும்புவதாக வியாபாரிகள் கூறினர். மேலும் சம்பளம் பற்றி அவர்கள் பல கேள்விகளைக் கேட்பதாகவும் அவர்கள் குறிப்பிட்டனர்.


மலேசியாவில் 317 குழந்தைகளுக்கு கொவிட்-19 பாதிப்பு ஏற்பட்டிருப்பதாக அந்நாட்டின் சுகாதாரத்துறை இயக்குநர் டாக்டர் நூர் ஹிஷாம் அப்துல்லா நேற்று (மே 16) தெரிவித்தார். 12 வயதுக்குட்பட்ட அத்தகைய குழந்தைகளில், சிலாங்கூரைச் சேர்ந்தவர்களின் எண்ணிக்கை அதிகம் என்றும் கூறப்பட்டது.

கிருமித்தொற்று கண்ட 317 சிறுவர்களிடையே 35 விழுக்காட்டினர் அதாவது 112 பேர் 4 அல்லது அதற்கும் குறைவான வயதுடையவர்கள். 22 பேர் பச்சிளம் குழந்தைகள்.

சிலாங்கூரில் 77 குழந்தைகள் பாதிக்கப்பட்ட நிலையில் 48 பேருடன் நெகிரி செம்பிலான், 46 பேருடன் ஜோகூர் ஆகியவை அடுத்தடுத்த இடங்களில் உள்ளன. கோலாலம்பூர், புத்ராஜெயாவில் 28 குழந்தைகள், சாபாவில் 26 குழந்தைகள், சரவாக்கில் 23 குழந்தைகள் கிருமித்தொற்றால் பாதிக்கப்பட்டுள்ளனர்.

ஆனால், குழந்தைகளிடையே காணப்படும் கிருமித்தொற்று கடுமையானதாக இல்லை என்பது ஆறுதலான அம்சம்.

குழந்தைகள் நுரையீரல் அழற்சி போன்ற சிரமங்களை குழந்தைகளுக்கு இது ஏற்படுத்தும் என்று கூறிய அவர், ரத்த நாளங்களை பாதிக்கக்கூடிய கவசாகி நோய்க்கு குழந்தைகள் ஆளாகலாம் என்றும் எச்சரித்தார்.

குழந்தைகள், சிசுக்களுக்கு கிருமித்தொற்று பரவாமல் இருப்பதற்கான நடவடிக்கைகளை எடுக்குமாறு பெற்றோருக்கு அவர் அறிவுறுத்தினார்.


கெடா மாநில புதிய முதல்வரானார் சனூசி

அலோஸ்டார்: பாஸ் கட்சியின் ஜனேரி தொகுதி சட்டமன்ற உறுப்பினரான முகமது சனூசி முகமது நூர் கெடாவின் புதிய முதல்வராக நேற்று பதவியேற்றார்.

கெடா மாநில ஆட்சியாளரான சுல்தான் சலாஹூடின் சுல்தான் பட்லிஸ் ஷா முன்னிலையில் மாநிலத்தின் 14வது முதல்வராக முகமது சனூசி நேற்று மாலை 3.05 மணிக்குப் பதவி உறுதி மொழி எடுத்துக்கொண்டார்.

46 வயது சனூசி முன்னாள் முதலமைச்சர் அஸிஸான் அப்துல் ரசாக்கின் அரசியல் செயலாளராக இருந்துள்ளார்.

1998ஆம் ஆண்டு முதல் பாஸ் கட்சியில் பல பதவிகளை வகித்துவரும் சனூசி கடந்த பொதுத்தேர்தலில் முதன்முறையாக ஜனேரி சட்டமன்ற தொகுதியில் போட்டியிட்டு வெற்றி பெற்றார். அவர் கெடா மாநில பாஸ் கட்சியின் துணைத் தலைவராகவும் உள்ளார்.

மாநில சட்டமன்ற உறுப்பினர்களில் 23 உறுப்பினர்களின் ஆதரவைப் பெற்றதைத் தொடர்ந்து தாம் பெரிக்காத்தான் நேசனல் தலைமையிலான கூட்டணி மாநில அரசாங்கத்தை அமைக்கப் போவதாக இந்த வார தொடக்கத்தில் சனூசி கூறியிருந்தார்.

இதற்கிடையே, யாருக்கு பெரும்பான்மை உள்ளது என்பதைத் தெரிந்து

கொள்ள மாநிலத்தின் 36 உறுப்பினர்களையும் கெடா ஆட்சியாளர் தனித் தனியாக சந்தித்தார்.

அப்போது, பிகேஆர் உறுப்பினர்கள், பெரிக்காத்தான் நேசனலுக்கு ஆதரவு தெரிவித்ததையடுத்து, கடந்த இரண்டாண்டுகளாக கெடா மாநில முதல்வராக இருந்த முன்னாள் பிரதமர் மகாதீரின் மகன் முக்ரிஸ் மகாதீர் நேற்று காலை கெடா முதல்வர் பதவியிலிருந்து விலகினார்.

அவருடன் கெடா மாநில ஆட்சிக்குழு உறுப்பினர்களும் பதவி துறந்தனர்.


மலேசிய மாமன்னர்: பதவி விலக வேண்டாம் என மகாதீரிடம் சொன்னேன்

டாக்டர் மகாதீர் முகம்மதுவை பிரதமர் பதவியில் இருந்து விலகவேண்டாம் எனத் தாம் கேட்டுக்கொண்டதாகவும் ஆனாலும் அவர் தமது முடிவை மாற்றிக்கொள்ளவில்லை என்றும் மலேசிய மாமன்னர் அப்துல்லா ரியாத்துடின் தெரிவித்துள்ளார்.

கடந்த பிப்ரவரி 24ஆம் தேதி மலேசியாவின் ஏழாவது பிரதமரான டாக்டர் மகாதீர் பதவி விலகியதால் நாடே அதிர்ச்சி அடைந்தது என்று மாமன்னர் கூறினார்.

“அதன்பின் மகாதீரைச் சந்தித்த போது, பிரதமர் பதவியில் இருந்து விலக வேண்டாம் என அவரிடம் நான் கேட்டுக்கொண்டேன். ஆனாலும், பதவி விலகும் முடிவில் அவர் விடாப்பிடியாக இருந்துவிட்டார். அதனால், கூட்டரசு அரசியலமைப்புச் சட்டத்தின்படி, புதிய பிரதமரை நியமித்தேன்,” என்று மலேசிய நாடாளுமன்றத்தில் இன்று உரையாற்றியபோது மாமன்னர் குறிப்பிட்டார்.

“எந்தப் போட்டியிலும் ஒரு முடிவு இருக்கவேண்டும். நாட்டில் நீடிக்கும் அரசியல் குழப்பநிலை முடிவில்லாமல் நீண்டகாலத்திற்குத் தொடர அனுமதிக்கக்கூடாது. ஆகையால், எல்லாச் செயல்முறைகளையும் கையாண்டபின், கூட்டரசு அரசியலமைப்புக்கு இணங்க, பெருவாரியான நாடாளுமன்ற உறுப்பினர்கள் திரு முகைதீன் யாசினை ஆதரிப்பதைக் கண்டறிந்தேன். அதையடுத்தே நாட்டின் எட்டாவது பிரதமராக அவரை நியமித்தேன்,” என்று மாமன்னர் விளக்கினார்.


அன்வார்: பொதுத்தேர்தல் வரை அரசாங்கம் நீடிக்கும் சாத்தியம் குறைவு

கோலாலம்பூர்: மலேசியாவின் தற்போதைய அரசாங்கம் அடுத்த பொதுத் தேர்தல் வரை ஆட்சியில் இருப்பதற்கான சாத்தியம் மிகவும் குறைவு என்று எதிர்க்கட்சித் தலைவர் அன்வார் இப்ராஹிம் தெரிவித்துள்ளார்.

தமது கூட்டணிக்குப் பெரும்பான்மை இல்லாதபோதிலும் அவர் இந்தக் கருத்தை தெரிவித்துள்ளார்.

“அரசாங்கத்துக்கு நம்பிக்கை இருந்திருந்தால் நாடாளுமன்ற விவகாரங்களை அது வழக்கமான முறையில் நடத்தியிருக்கும்,” என்று புளூம்பர்க் தொலைக்காட்சிக்கு அளித்த பேட்டியில் திரு அன்வார் கூறினார்.

“நம்பிக்கையில்லாத் தீர்மானம் தொடர்பான வாக்களிப்பில் எதிர்க்கட்சியின் கையோங்கும் என்று அரசாங்கம் அஞ்சுகிறது. எனவே, தற்போதைய அரசாங்கம் சட்டபூர்வமானதா என்ற கேள்வி எழுகிறது,” என்றார் திரு அன்வார்.

மலேசிய நாடாளுமன்றத்தில் மொத்தம் 222 நாடாளுமன்ற உறுப்பினர்கள் உள்ளனர். அவர்களில் 107 பேர் எதிர்க்கட்சி கூட்டணியைச் சேர்ந்தவர்கள்.

இவர்களில் யாரும் ஆளும் கூட்டணிக்குத் தாவிவிடாதபடி பார்த்துக்கொள்வதுதான் தற்போது எதிர்க்கட்சிக் கூட்டணியான பக்கத்தான் ஹரப்பானின் முக்கிய பணியாகும் என்று அரசியல் நிபுணர்கள் தெரிவித்துள்ளனர். மலேசியா அதன் அடுத்த பொதுத் தேர்தலை 2023ஆம் ஆண்டு செப்டம்பர் மாதத்துக்குள் நடத்த வேண்டும்.

இதற்கிடையே, மலேசியாவின் முன்னாள் பிரதமர் நஜிப் ரசாக்கின் 1எம்டிபி வழக்கு விசாரணை நேற்று தொடர்ந்தது.

தாம் குற்றமற்றவன் என்று வழக்கு விசாரணை மூலம் நிரூபிக்கப்போவதாக திரு நஜிப் தெரிவித்துள்ளார்.

அண்மையில் திரு நஜிப்பின் மனைவி ரோஸ்மா மன்சூரின் மகனான ரிசா அசிஸ் மீது சுமத்தப்பட்டிருந்த ஊழல் குற்றச்சாட்டை மலேசிய நீதிமன்றம் தள்ளுபடி செய்தது.

இதற்கு மலேசியர்கள் பலர் கண்டனம் தெரிவித்தனர்.


பெட்டாலிங் ஜெயாவில் 200 கள்ளக் குடியேறிகள் கைது

மலேசியாவின் கோலாம்பூருக்கு அருகிலுள்ள பெட்டாலிங் ஜெயா 'ஓல்ட் டவுன்' வட்டாரத்தில் கள்ளக் குடியேறிகளுக்கு எதிராக நடத்தப்பட்ட சோதனையில் கிட்டத்தட்ட 200 கள்ளக் குடியேறிகள் பிடிப்பட்டுள்ளனர்.

இவர்கள் தற்போது தடுப்புக் காவலில் வைக்கப்பட்டிருப்பதாக குடிநுழைவுத் துறை அதிகாரிகள் கைருல் ஸைமி தாவுத் தெரிவித்தார்.

"கைதானோரில் இந்தோனீசியர்கள், இந்தியர்கள், பங்ளாதேஷிகள், பாகிஸ்தானியர்கள் ஆகியோர் அடங்குவர்," என்று அவர் கூறினார்.

இவர்கள் எவரையும் கொவிட்-19 தொற்றவில்லை என திரு தாவுத் உறுதியளித்தார்.

பிஜே 'ஓல்ட் டவுன்' வட்டாரத்தில் 26 பேருக்கு கொரோனா கிருமி இருப்பது உறுதி செய்யப்பட்டதை அடுத்து அந்நகரின் சில பகுதிகளில் முழுமையான முடக்கநிலை அறிவிக்கப்பட்டிருந்தது.

இந்தப் பணத்தில் 340 வெள்ளியை கைக்குழந்தையான தன் மகளுக்கு பால் மாவு, உணவு மற்றும் குழந்தை அரைக்கச்சைகளை (pampers) வாங்குவதற்குப் பயன்படுத்தியதாக நூர் தெரிவித்தார். இதுவரை அவர், வாங்கியப் பணத்திலிருந்து 50 வெள்ளியைத் திரும்பத் தந்துள்ளார்.

கருணைக்காக நீதிமன்றத்திடம் மன்றாடிய நூர், தம் குழந்தையை நண்பர் ஒருவர் பார்த்துக்கொள்வதாகவும் அந்தக் குழந்தையின் தந்தை வேறு எங்கோ தங்குவதாகவும் தெரிவித்தார். குழந்தையின் தந்தையும் நூரும் கணவன் மனைவியா என்பது குறிப்பிடப்படவில்லை.


சட்டவிரோத குடியேறிகள் 200 பேர் கைது

பெட்டாலிங் ஜெயா: பெட்டாலிங் ஜெயா ஓல்டு டவுன் பகுதியில் மலேசிய அதிகாரிகள் மேற்கொண்ட அதிரடி நடவடிக்கையில் சட்டவிரோத குடியேறிகள் 200 பேர் தடுத்து வைக்கப்பட்டுள்ளனர்.

இந்த வட்டாரத்தில் கொரோனா தொற்று அதிகமாக உள்ள சில பகுதிகளில் கடுமையான நடமாட்ட கட்டுப்பாட்டு உத்தரவு நடப்பில் உள்ளது. இந்த உத்தரவு வரும் 23ஆம் தேதி முடிவடையவுள்ள நிலையில், அங்கு நேற்று பகலில் இந்த அதிரடிச் சோதனை மேற்கொள்ளப்பட்டது.

இதுபற்றி பேசிய குடிநுழைவுத் துறை தலைமை இயக்குநர் கைருல் டிசைமி தவுட், “இந்தோனீசியா, இந்தியா, பங்களாதேஷ், பாகிஸ்தான் ஆகிய நாடுகளைச் சேர்ந்த சுமார் 200 பேர் தற்போது தடுத்து வைக்கப்பட்டுள்ளனர்.

“முற்றிலும் முடக்கப்பட்ட பகுதிகளில் இருந்து வெளியேற்றப்பட்டவர்கள் தனிமைப்படுத்தப்பட்டு, பரிசோதனைகள் மேற்கொள்ளப்பட்டன.

“அவர்களுக்கு கொரோனா தொற்று இல்லை என்று உறுதிப் படுத்தப்பட்டுள்ளது. அவர்களை குடிநுழைவு தடுப்புக்காவல் மையத்திற்குக் கொண்டு சென்றதில் எந்த ஆபத்தும் இல்லை,” என்றார் அவர்.

மலேசிய அரசாங்கத்தின் இந்த நடவடிக்கையை குறை கூறியுள்ள தொழிலாளர் ஆர்வலர்கள், இதர சட்டவிரோத குடியேறிகள் கொரோனா தொற்று பரிசோதனைக்கு முன் வராமல், ஒளிந்துகொள்ளக்கூடும் என்று கவலை தெரிவித்துள்ளனர்.

மலேசியாவில் சுமார் 2.2 மில்லியன் வெளிநாட்டு ஊழியர்கள் உள்ளதோடு, அங்கு சுமார் மூன்று மில்லியன் சட்டவிரோத குடியேறிகளும் உள்ளதாகத் தகவல்கள் கூறுகின்றன.


தனிமையில் மலேசிய பிரதமர்

மலேசிய பிரதமர் முகைதீன் யாசின் நேற்று முதல் 14 நாட்களுக்கு தன்னை வீட்டில் தனிமைப் படுத்திக் கொண்டார்.

அவர் தலைமையில் நடைபெற்ற அமைச்சரவைக் கூட்டத்தில் பங்கேற்ற அதிகாரி ஒருவருக்கு கிருமித்தொற்று இருப்பது தெரிய வந்ததால் பிரதமரும் அவரது அமைச்சரவை சகாக்களும் தனிமைப்படுத்திக் கொண்டனர்.

பிரதமர் முகைதீனுக்கு கொவிட்-19 தொற்று இல்லை என்பது சோதனையில் தெரிந்தது.


மலேசியாவில் பக்தர்களுக்காக கோயில்கள், தேவாலயங்கள் திறக்க அனுமதி

மலேசியாவின் கிருமிப்பரவல் கட்டுக்குள் இருக்கும் ‘பச்சை பகுதிகளில்’ உள்ள இந்து ஆலயங்கள் வெள்ளி மற்றும் சனிக்கிழமைகளில் காலை 6 முதல் மாலை 6 மணி வரை பக்தர்களுக்காகத் திறந்துவிடப்பட உள்ளது.

ஜூன் மாதம் 10ஆம் தேதியிலிருந்து இந்த நடைமுறை நடப்புக்கு வரும் என்று மலேசிய இந்து சங்கத்தின் தலைவர் ஆர்.எஸ். மோகன் ஷான் கூறினார்.

ஆலயங்கள் பக்தர்களுக்காகத் திறக்கப்பட்டாலும் அங்கு கடுமையான கட்டுப்பாடுகள் நடப்பில் இருக்கும் என்றும் அடுத்த அறிவிப்பு வரும் வரை கோயில்களில் திருமணம் போன்ற நிகழ்வுகள் தொடர்ந்து தடை செய்யப்பட்டுள்ளதாகவும் கூறப்பட்டது.

“ஒருங்கிணைப்பு அமைச்சு (Unity Ministry) வகுத்துள்ள கடுமையான நடைமுறைகள் நடப்பில் இருக்கும். ஆலய நிர்வாகக் குழுக்களுடன் ஆலோசித்த பிறகு, கோயில்களைத் திறப்பதற்கான இந்த நடைமுறைகள் உருவாக்கப்பட்டுள்ளன,” என்று குறிப்பிட்ட அவர், இந்த நடைமுறைகள் பின்பற்றப்படவில்லை என்றால் கோயிலை பக்தர்களுக்காகத் திறக்க அளித்த அனுமதி மீட்டுக்கொள்ளப்படும் என்றார்.

‘பச்சை பகுதிகளில்’ உள்ள முஸ்லிம் சமயம் அல்லாத மற்ற சமயத்தவர்களின் வழிபாட்டுத் தலங்கள் ஜூன் 10ஆம் தேதி முதல் திறக்க அனுமதி வழங்கப்படும் என கடந்த 21ஆம் தேதி அமைச்சர் இஸ்மாயில் சப்ரி யாக்கோப் கூறினார்.

கோயிலில் ஒரே நேரத்தில் 30 பேர் மட்டுமே அனுமதிக்கப்படுவர்; ஆலயத்தின் அளவைப் பொறுத்து இந்த எண்ணிக்கை மாறுபடும். 12 வயதுக்குட்பட்டவர்களும் 70 வயதுக்கு மேற்பட்டவர்களும் கோயிலுக்குள் நுழைய அனுமதி இல்லை.

மேற்கூறிய கட்டுப்பாடுகள் தவிர, முக்கியமான நாட்களில் மட்டுமே ஆலயங்கள் திறக்கப்படும் என்றும் மலேசியர்கள் மட்டுமே ஆலயங்களுக்குச் செல்ல முடியும் என்பது போன்ற கட்டுப்பாடுகளும் உள்ளன.

நாடு முழுவதும் 174 ஆலயங்களைத் திறக்க அரசாங்கம் அனுமதி அளித்துள்ளது. அவற்றில் 84 இந்து ஆலயங்கள், 15 சீனக் கோயில்கள், 67 கிறித்துவ தேவாலயங்கள் மற்றும் எட்டு சீக்கிய குருத்துவாராக்கள் என்று தெரிவிக்கப்பட்டது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரர் ஆகுங்கள்.
https://tmsub.sg/online


விமானப் பயணங்களின்போது 10 நாட்களுக்கு நடு இருக்கையிலும் பயணிகளை அமரவைக்க ஏர் இந்தியா நிறுவனத்துக்கு அனுமதி

பயணிகள் விமானத்தில் நடுப்பகுதி இருக்கையில் அடுத்த 10 நாட்கள் வரை பயணிகளை அமரவைத்து விமானங்களை இயக்கலாம் என்று இந்திய அரசுக்கும், ஏர் இந்தியா விமான நிறுவனத்துக்கும் உச்ச நீதிமன்றம் இன்று அனுமதியளித்தது.

அனைத்துலக விமானப் பயனத்துக்கும் இது பொருந்தும் என்று கூறப்படுகிறது.

ஏர் இந்தியா விமான நிறுவனத்தின் விமானி ஒருவர் மும்பை உயர் நீதிமன்றத்தில் கடந்த வாரம் தாக்கல் செய்த மனுவில், “வெளிநாடுகளில் இருக்கும் இந்தியர்களை அழைத்துவரும் ‘வந்தே பாரத் மிஷன்’ திட்டத்தில் ஈடுபட்டுள்ள ஏர் இந்தியா விமானங்களில் இந்த பாதுகாப்பு வழிமுறைகள் பின்பற்றப்படவில்லை. நடுப்பகுதி இருக்கையில் பயணிகள் அமரவைக்கப்பட்டார்கள்” எனத் தெரிவித்திருந்தார். அதற்கான புகைப்பட ஆதாரத்தையும் அவர் நீதிமன்றத்தில் சமர்ப்பித்திருந்தார்.

இந்த வழக்கை விசாரித்த மும்பை உயர் நீதிமன்றம், “ஜூன் 2ஆம் தேதிக்குள் மத்திய விமானப் போக்குவரத்துத் துறை, விமானப் போக்குவரத்து இயக்குநரகம் ஆகியவை பதில் மனுத் தாக்கல் செய்ய வேண்டும். அதுவரை நடுப்பகுதி இருக்கையை நிரப்பத் தடை விதிக்கப்படுகிறது,’’ என்று உத்தவிட்டது.

இந்தத் தடை உத்தரவை எதிர்த்து உச்ச நீதிமன்றத்தில் இன்று மத்திய அரசும், விமானப் போக்குவரத்து இயக்குநரகமும் அவசர மனுவைத் தாக்கல் செய்து விசாரிக்கக் கோரின. உச்ச நீதிமன்றத் தலைமை நீதிபதி எஸ்.ஏ.போப்டே, நீதிபதிகள் ஏஎஸ். போபண்ணா, ஹிர்ஷிகேஷ் ராய் ஆகியோர் கொண்ட அமர்வில் காணொளி வழியாக நடத்தப்பட்ட விசாரணையில், மத்திய அரசின் சார்பில் வாதிட்ட சொலிசிட்டர் ஜெனரல் துஷார் மேத்தா, “கொரோனா கிருமிப் பரவலைத் தடுப்பதில் சிறந்த வழிமுறை என்பது சமூக விலகல் அல்ல, பரிசோதனைதான். இருக்கை வேறுபாடோ அல்லது இடைவெளியோ அல்ல.

“நடு இருக்கை காலியாக விட வேண்டாம் என்று வல்லுநர்களிடம் கலந்தாய்வு செய்தபின்புதான் இருக்கையை நிரப்ப முடிவு எடுக்கப்பட்டது. அதன்பின் புதிய சுற்றறிக்கையும் 23ஆம் தேதி வெளியிடப்பட்டது. குடும்பத்துடன் வருபவர்கள் 3 பேராக இருக்கையில் அமரவே இந்த நடவடிக்கை எடுக்கப்பட்டது” எனத் தெரிவித்தார்.

இதைக் கேட்ட தலைமை நீதிபதி எஸ்.ஏ.போப்டே, “சமூக விலகல் இல்லாமல் அமர்ந்திருந்தால் நிச்சயம் வைரஸ் பரவும் சாத்தியம் இருக்கும்,’’ எனத் தெரிவித்தார்.

“ஜூன் 6ஆம் தேதி வரை அனைத்து முன்பதிவும் முடிந்துவிட்டது. நடுப்பகுதி இருக்கையும் நிரப்பப்பட்டுவிட்டது,” என்று நீதிமன்றத்தில் தெரிவிக்கப்பட்டதையடுத்து, “ஜூன் 6ஆம் தேதி வரை அதாவது அடுத்த 10 நாட்கள் விமானத்தில் நடுப்பகுதி இருக்கையில் பயணிகளை அமரவைத்துக்கொள்ளலாம்,” என்று தலைமை நீதிபதி எஸ்.ஏ.போப்டே குறிப்பிட்டதுடன், “பயணிகளின் நலன் கருதி, பாதுகாப்பு நடவடிக்கைகள் தொடர்பாக மும்பை உயர் நீதிமன்றம் அளிக்கும் உத்தரவை ஏர் இந்தியா மட்டுமல்லாமல், மற்ற விமான நிறுவனங்களும் பின்பற்ற வேண்டும்” என உத்தரவிட்டார்.


மலேசிய அமைச்சர்: சுகாதாரப் பராமரிப்பில் வெளிநாட்டினரிடம் பாரபட்சம் கூடாது

மலேசியாவில் அண்மைய நாட்களில் மூன்று தடுப்புக்காவல் நிலையங்களில் புதிய கிருமித்தொற்று குழுமங்கள் கண்டுபிடிக்கப்பட்டுள்ளன. அங்கு முறையான ஆவணங்கள் வைத்திருக்காமல் மலேசியாவில் தங்கியிருக்கும் வெளிநாட்டினர் தங்கியுள்ளனர்.

மலேசியாவில் ஊரடங்கு நடப்பில் இருந்த சமயத்தில் மேற்கொள்ளப்பட்ட தேடுதல் பணிகளில் உரிய ஆவணங்கள் இன்றி தங்கியிருந்த 2,000 வெளிநட்டினர் இந்த மாதத்தில் கைது செய்யப்பட்டனர்.

அவர்கள் தங்க வைக்கப்பட்டிருக்கும் நிலையங்களில் பொதுவாக நெரிசல் அதிகமாக உள்ளது. ஒரே அறையில் பலர் தங்க வேண்டிய சூழல் நிலவுகிறது.

சுகாதாரப் பராமரிப்பைப் பொறுத்தவரை, வெளிநாட்டினரிடம் பாரபட்சமாக நடந்துகொள்ளக்கூடாது; அவர்களுக்கு உரிய மருத்துவ கவனிப்பு அளிப்பதுடன், நிலையங்களில் துப்புரவு பணிகளை மேற்கொள்ள வேண்டும் என்றும் சுகாதார அமைச்சின் நிர்வாக இயக்குநர் நூர் ஹிஷாம் அப்துல்லா கூறியுள்ளார்.

அந்த நிலையங்களில் இருப்போரிடையே கிருமித்தொற்று கண்டவர்களை அடையாளம் கண்டு உரிய நடவடிக்கைகள் எடுக்க வேண்டும் என்றும் அவர் குறிப்பிட்டார்.

மலேசியாவில் இன்று புதிதாக 172 பேருக்கு கிருமித்தொற்று உறுதி செய்யப்பட்டுள்ளது. அவர்களில் பெரும்பாலானவர்கள், குடிநிழைவு நிலையங்களில் இருக்கும் வெளிநாட்டினர் என்று தெரிவிக்கப்பட்டது.

மலேசியாவின் மொத்த கிருமித்தொற்று எண்ணிக்கை 7,417ஆகியுள்ளது.

கொவிட்-19ஆல் உயிரிழந்தோர் எண்ணிக்கை 115 ஆக உள்ளது.

இன்று கிருமித்தொற்று உறுதி செய்யப்பட்டவர்களில் 60 பேர் புக்கிட் ஜலில் தடுப்புக் காவல் நிலையத்தில் இருப்போர். 49 பேர் செமெனியி தடுப்புக் காவல் நிலையத்தில் இருப்போர். இவ்விரு தடுப்புக் காவல் நிலையங்களிலும் முறையே சுமார் 1,400 மற்றும் சுமார் 1,600 பேர் தடுப்புக் காவலில் வைக்கப்பட்டுள்ளனர்.

செபாங்கில் உள்ள நிலையத்தில் ஆறு பேருக்கு கிருமித்தொற்று உறுதி செய்யப்பட்டது.

தடுப்புக் காவல் நிலையங்களில் கிருமித்தொற்று எண்ணிக்கை அதிகரிப்பது குறித்து மலேசியர்கள் கவலைப்படத் தேவையில்லை என்றும் அவர்கள் நிலையங்களிலேயே இருக்கின்றனர் என்றும் மூத்த அமைச்சர் இஸ்மாயில் சப்ரி யாக்கோப் இன்று கேட்டுக்கொண்டார்.

இந்த மூன்று தடுப்புக் காவல் நிலையங்களிலும் உள்ள, உரிய ஆவணங்களின்றி மலேசியாவில் தங்கியிருக்கும் 4,342 வெளிநாட்டினருக்கும் பரிசோதனைகள் செய்யப்பட்டு, தனிமைப்படுத்தப்படுவர் என்றும் அவர் குறிப்பிட்டார்.


மலேசியாவில் புதிதாக  187 பேருக்கு கிருமித்தொற்று

கோலாலம்பூர்: மலேசியாவில் நேற்று புதிதாக 187 பேருக்கு கொரோனா கிருமித்தொற்று உறுதிசெய்யப்பட்டது. அவர்களில் பெரும்பாலானோர் குடிநுழைவுத் தடுப்பு நிலையங்களில் தடுத்து வைக்கப்பட்டவர்கள் எனத் தெரிவிக்கப்பட்டுள்ளது. அவர்களையும் சேர்த்து, அந்நாட்டில் கிருமித்தொற்றால் பாதிக்கப்பட்டவர்களின் எண்ணிக்கை 7,604ஆக உயர்ந்துள்ளது. அந்நாட்டு சுகாதார அமைச்சு நேற்று வெளியிட்ட தகவலின்படி, புதிதாக மரணம் எதுவும் பதிவாகவில்லை. மலேசியாவில் கிருமித்தொற்றுக்கு உயிரிழந்தவர்களின் எண்ணிக்கை 115ஆக உள்ளது.


14 நாட்களுக்குப் பின்னர் கொரோனா கிருமி  இருந்தாலும் நோயாளிகளை வீட்டுக்கு அனுப்பும் மலேசியா

கொவிட்-19 கிருமித்தொற்றுக்காக சிகிச்சை எடுத்துக்கொண்ட நோயாளிகள் இரண்டு வாரத்திற்குப் பின்னர் தொற்று நீங்காத நிலையிலும் அவர்கள் வீட்டுக்கு அனுப்பி வைக்கப்படுவார்கள் என மலேசியா தெரிவித்து உள்ளது.

ஒருமுறை கிருமித்தொற்றுக்காக சிகிச்சை எடுத்துக்கொண்டோருக்கு மீண்டும் தொற்று ஏற்ட்டால் அது மற்றவருக்குப் பரவும் சாத்தியமில்லை என மலேசிய சுகாதார அமைச்சின் தலைமை இயக்குநர் டாக்டர் நூர் ஹிஷாம் அப்துல்லா கூறியுள்ளார்.

சிகிச்சை பெற்றுவரும் கொவிட்-19 நோயாளிக்கு 13வது நாளில் பரிசோதனை நடத்தப்படும். அப்போதும் அவருக்குக் கிருமித்தொற்று இருந்தால் அவருக்கான சிகிச்சை தொடரும் என்னும் வழக்கத்தில் மாற்றம் செய்யப்படுவதாக அவர் குறிப்பிட்டு உள்ளார்.

“உலக சுகாதார நிறுவனத்தின் அறிக்கையின்படி 14வது நாள் சிகிச்சைக்குப் பிறகு அவர்களைத் தொற்றியிருக்கும் கிருமி வேறு யாருக்கும் பரவாது. எங்களுக்குக் கிடைத்துள்ள அந்தப் புதிய நடைமுறையை நாங்கள் பின்பற்றுவோம்.

“14 நாட்களுக்குப் பிறகு கிருமித்தொற்று காணப்பட்டாலும் அந்த நோயாளி மருத்துவமனையிலிருந்து வீட்டுக்கு அனுப்பி வைக்கப்படுவார் என டாக்டர் நூர் தனது அன்றாட செய்தியாளர் கூட்டத்தில் தெரிவித்தார்.

“14 நாட்களைக் கடந்த பின்னர் கிருமியின் வீரியம் குறையத் தொடங்கும் அல்லது இறந்த கிருமியின் பாகங்கள் இருக்கும். அதுபோன்ற வேளைகளில் நோயாளியின் உடலில் கிருமி இருப்பதாகவே பரிசோதனைகள் காட்டும்.

“ஒரு நோயாளியை மருத்துவமனையிலிருந்து விடுவிக்கும் முன்னர் 13வது நாளில் அவரிடமிருந்து மாதிரிகளைச் சேகரிப்போம். 24 மணி நேரத்தில் இரு முறை அவரிடம் இருந்து மாதிரிகள் எடுக்கப்பட்டு பரிசோதிக்கப்படும்.

“அந்த இரு மாதிரிகளுமே கிருமித்தொற்று இல்லை என உணர்த்தினால் மட்டுமே அவரை வீட்டுக்கு அனுப்புவோம்.
 “இதுவரை கடைப்பிடிக்கப்பட்டு வந்த நடைமுறை இது. இப்போது இதனை மாற்றிக்கொண்டு உள்ளோம். 14 நாட்களுக்குப் பின்னர் இரண்டு மாதிரிகளில் ஒன்று கிருமித்தொற்று இல்லை என்று உணர்த்தினாலே போதும். அவரை வீட்டுக்கு அனுப்பிவிடுகிறோம்,” என்று டாக்டர் நூர் கூறினார்.

மலேசியாவில் நேற்று புதிதாக 15 பேருக்குக் கிருமித்தொற்று உறுதி செய்யப்பட்டது. மரணம் எதுவும் பதிவாகவில்லை. பாதிக் கப்பட்டோரின் மொத்த எண்ணிக்கை 7,619க்கு உயர்ந்து உள்ளது. இதுவரை 15 பேர் உயிரிழந்துவிட்டனர். 6,083 பேர் குணம் அடைந்து வீடு திரும்பிவிட்டதாக அறிவிக்கப்பட்டது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரர் ஆகுங்கள்.
https://tmsub.sg/online


மலேசியா: வெளிநாட்டு ஊழியர்களை மனிதாபிமானத்துடன் நடத்துகின்றோம்

புத்ரஜெயா: கொரோனா கிருமித்தொற்றுக்கு மத்தியில் மலேசியாவில் சட்டவிரோதக் குடியேறிகளைச் சுற்றி வளைக் கும் நடவடிக்கை குறித்து விமர்சனங்கள் எழுந்துள்ள நிலை

யில், வெளிநாட்டு ஊழியர்கள் மனிதாபிமானத்துடன் நடத்தப் படுகிறார்கள் என்று மலேசிய அரசாங்கம் கூறியுள்ளது.

பாதுகாப்புத் துறை மூத்த அமைச்சர் இஸ்மாயில் சப்ரி யாக்கோப் கூறுகையில், “முறையான ஆவணங்கள் உள்ள வெளிநாட்டு ஊழியர்களின் நலனுக்கு முக்கியத்துவம் கொடுக்கும் அரசாங்கம் சட்டவிரோதமாக தங்கியுள்ள ஊழி

யர்களை மனிதாபிமானத்துடன் நடத்துவதாகவும் கூறினார்.


'குடும்ப உறுப்பினர்கள் மறைவுக்கு சிங்கப்பூரில் பணியாற்றும் மலேசியர்கள் செல்ல அனுமதி; 3 மணி நேரம் மட்டும் இருக்கலாம்'

நெருங்கிய குடும்ப உறுப்பினர்கள் உயிரிழந்தால், அவர்களது இறுதிச் சடங்கில் பங்கேற்க, சிங்கப்பூரில் வசிக்கும் மலேசியர்களுக்கு மலேசிய அரசாங்கம் அனுமதி அளித்துள்ளது.

அவசரம் என்பதால் அவ்வாறு செல்வோர் 14 நாட்களுக்குத் தனிமைப்படுத்தப்பட மாட்டார்கள். ஆனால், அவர்கள் அதிகபட்சம் மூன்று மணி நேரத்துக்கு மட்டுமே அங்கு இருக்க முடியும். அத்துடன் அவர்கள் தனிநபர் பாதுகாப்புக் கவசத்தை அணிந்திருக்க வேண்டும்.

இந்தத் தகவல்களை மலேசியாவின் மூத்த பாதுகாப்பு அமைச்சர் இஸ்மாயில் சப்ரி யாக்கோப் நேற்று முன்தினம் (மே 26) தெரிவித்தார்.

அவர்களை முதல்நிலைப் பணியாளர்கள் குடும்ப உறுப்பினர்களிடம் அழைத்துச் செல்வர்; பின்னர் அவர்கள் சிங்கப்பூருக்குத் திரும்பிச் செல்வர் என்றும் தெரிவிக்கப்பட்டது.

இத்தகைய சம்பவங்கள் ஏற்கெனவே நிகழ்ந்திருப்பதாகவும் தற்போது நடப்பில் இருக்கும் நடைமுறைகள் இவை என்றார் அவர்.

ஆனால், அவ்வாறு சிங்கப்பூருக்குத் திரும்பிய பிறகு அவர்கள் சிங்கப்பூரில் தனிமைப்படுத்தப்படுவார்களா என்பதை சிங்கப்பூர் அதிகாரிகள்தான் முடிவு செய்யவேண்டும் என்றும் அவர் குறிப்பிட்டார்.

சிங்கப்பூரில் பேருந்து ஓட்டிக்கொண்டிருந்த பெண் ஓட்டுநர், மலேசியாவில் தம் கணவர் உயிரிழந்ததையடுத்து, சொந்த ஊர் திரும்ப வேண்டி உருக்கமான கோரிக்கை வைத்தபோது அவருக்கு உதவத் தயாராக இருப்பதாக சிங்கப்பூரில் உள்ள மலேசிய தூதரகம் தெரிவித்திருந்தது.

தாம் ஓட்டிச் சென்ற பேருந்தை பேருந்து நிலையத்துக்கு அருகில் நிறுத்திவிட்டு, தம் இருக்கையில் அமர்ந்த்வாறே கதறி அழுத அந்தப் பெண்ணுக்கு அந்த வழியாகச் சென்ற இருவர் உதவியதுடன் உதவிக்கு ஆள் வரும் வரை உடன் இருந்தனர்.

இந்தக் கடினமாக காலகட்டத்தைக் கடக்க அந்தப் பெண்ணுக்குத் தேவையான உதவிகளைச் செய்து வருவதாக டவர் டிரான்சிட் பேருந்து நிறுவனம் பெர்னாமா செய்தி நிறுவனத்திடம் தெரிவித்தது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரர் ஆகுங்கள்.
https://tmsub.sg/online


டாக்டர் மகாதீரும் அவரது ஆதரவாளர்களும் பெர்சத்து கட்சியிலிருந்து நீக்கம்

கோலாலம்பூர்: மலேசியப் பிரதமர் முகைதீன் யாசினின் அரசாங்கத்தை ஆதரிக்க மறுத்த முன்னாள் மலேசியப் பிரதமர் மகாதீர் முகம்மது, பெர்சத்து கட்சியிலிருந்து நீக்கப்பட்டுள்ளார். அவருடன் மேலும் நான்கு ஆதரவாளர்களும் கட்சியிலிருந்து வெளியேற்றப்பட்டதாக அறிவிக்கப்பட்டது.

பெர்சத்து கட்சியை 2016ஆம் ஆண்டில் நிறுவியவர்களில் டாக்டர் மகாதீரும் ஒருவர். அவருடன் இணைந்து கட்சியை ஆரம்பித்த மற்றொருவர் தற்போது கட்சியின் தலைவராக உள்ள மலேசியப் பிரதமர் முகைதீன் யாசின்.

இம்மாதம் 18ஆம் தேதியன்று நடந்த நாடாளுமன்ற அமர்வில் டாக்டர் மகாதீர் கலந்துகொண்டதாகவும் எதிர்க்கட்சித் தரப்புக்கு ஒதுக்கப்பட்ட இடத்தில் அவர் அமர்ந்ததாகவும் கூறப்பட்டது.

இதனால் பெர்சத்து கட்சி உறுப்பினர் தகுதியை திரு மகாதீர் உடனடியாக இழந்துவிட்டதாக குறிப்பிடப்பட்ட கடிதம் ஒன்று அவருக்குத் தரப்பட்டது.

இதே சொற்களுடைய கடிதங்கள் கட்சியிலிருந்து வெளியேற்றப்பட்ட மற்ற நான்கு ஆதரவாளர்களுக்கும் தரப்பட்டதாக ஸ்ட்ரெய்ட்ஸ் டைம்ஸ் கண்டறிந்தது.

வெளியேற்றப்பட்ட மற்ற நான்கு பேரில் டாக்டர் மகாதீரின் மகன் முக்ரிஸ் மகாதீரும் ஒருவர்.

இவர் இம்மாதம் கெடா மாநிலத்தின் முதலமைச்சர் பதவியை இழந்தார்.

டாக்டர் மகாதீர், அவரின் மகன் முக்ரிஸ் மகாதீர் ஆகியோருடன் பெர்சத்து இளையர் தலைவர் சையது சடிக், பெர்சத்து உச்ச மன்ற உறுப்பினர்களான திரு அமிருதீன் ஹம்ஸா மற்றும் டாக்டர் மஸ்லி மாலிக் என்ற மூவரும் வெளியேற்றப்பட்டுள்ளனர்.

இவர்கள் ஐவரும் கட்சியின் நிர்வாகச் செயலாளர் சுஹைமி யாஹ்யாவிடமிருந்து அதிகாரத்துவ கடிதங்களைப் பெற்றதாக அறியப்படுகிறது.

மற்ற கட்சிகளில் சேரும் உறுப்பினர்கள் உடனே நீக்கப்படுவர் என்ற பெர்சத்து கட்சி விதிகளை மீறியதன் தொடர்பில் டாக்டர் மகாதீரும் அவரின் மகனும் வெளியேற்றப்படுவர் என்று ஸ்ட்ரெய்ட்ஸ் டைம்ஸ் இம்மாதம் 11ஆம் தேதியன்று வெளியிட்ட செய்தி இப்போது உறுதியாகிவிட்டது.


மலேசியாவில் நிலவரம் மேம்பட்டால் பள்ளிகள் திறக்கப்படலாம்

புத்ராஜெயா: மலேசியாவில் அடுத்த மாத முதல் வாரத்தில் கொவிட்-19 கிருமித்தொற்று சம்பவங்களின் எண்ணிக்கை குறைந்து வந்தால் பள்ளிகள் உள்ளிட்ட கூடுதலான துறைகள் திறக்கப்படலாம் என்று சுகாதார அமைச்சின் தலைமை இயக்குநர் நூர் ஹிஷாம் அப்துல்லா தெரிவித்துள்ளார்.

மலேசியாவில் நேற்று முன்தினம் 10 பேருக்கு மட்டும் கிருமித்தொற்று உறுதிசெய்யப்பட்டது. கடந்த இரு மாத காலகட்டத்தில் ஒரே நாளில் இவ்வளவு குறைவானோருக்கு கிருமித்தொற்று உறுதிசெய்யப்பட்டிருப்பது இதுவே முதன்முறை. மலேசியாவில் கடந்த ஆறு நாட்களாக கொவிட்-19 மரணங்கள் எதுவும் பதிவாகவில்லை.

எனினும், நோன்புப் பெருநாள் விழாக்காலத்திற்கு பிறகு கிருமித்தொற்று சம்பவங்கள் மறுபடியும் தலைதூக்கும் சாத்தியம் குறித்து சுகாதார அமைச்சு கவலை கொள்வதாக டாக்டர் நூர் ஹிஷாம் சொன்னார்.

“கடந்த 24 நாட்களாக நிபந்தனையுடன் கூடிய நடமாட்டக் கட்டுப்பாட்டு ஆணை நடப்பில் இருப்பதன் விளைவாக புதிய கிருமித்தொற்று சம்பவங்களின் எண்ணிக்கை குறைந்துள்ளது. எனினும், விழாக்காலத்தின் தாக்கம் குறைத்து அமைச்சு கவலை கொள்கிறது. ஜூன் மாத முதல் வாரத்தில் அதன் தாக்கம் குறித்து தெரியவரும்,” என்று அவர் விவரித்தார்.

“ஜூன் மாதம் 9ஆம் தேதிக்கு இதுகுறித்து நாங்கள் முடிவெடுப்போம். கிருமித்தொற்று சம்பவங்களின் எண்ணிக்கை அப்போது தொடர்ந்து குறைவாக இருந்தால், சமுதாய மற்றும் கல்வித் துறைகள் திறக்கப்படுவதை நாம் எதிர்பார்க்கலாம்.

“எங்களது கொள்கைகளில் மாற்றங்கள் செய்வதில் நாங்கள் மிகுந்த கவனத்துடன் செயல்பட்டு வருகிறோம்,” என்று அமைச்சின் தினசரி செய்தியாளர் கூட்டத்தில் டாக்டர் நூர் ஹிஷாம் கூறினார்.

மலேசியாவில் நோன்புப் பெருநாள் கடந்த 24, 25 ஆகிய தேதிகள் கொண்டாடப்பட்டது.

தற்போதைய நிலவரப்படி, நிபந்தனையுடன் கூடிய நடமாட்டக் கட்டுப்பாட்டு ஆணை ஜூன் 9ஆம் தேதி முடிவடையவிருக்கிறது.
 இந்நிலையில், கொவிட்-19 நடைமுறைகளுக்கு மலேசியர்கள் உட்பட்டு நடக்க வேண்டியதன் முக்கியத்துவத்தை டாக்டர் நூர் ஹிஷாம் வலியுறுத்தினார்.


மகாதீர்: நான்தான் இன்னும் கட்சியின் அவைத்தலைவர்

பெர்சத்து கட்சியின் அவைத்தலைவராக தாமே நீடிப்பதாக மலேசியாவின் முன்னாள் பிரதமர் மகாதீர் முகம்மது (படம்) தெரிவித்து இருக்கிறார்.

டாக்டர் மகாதீர், அவருடைய மகனும் கெடா மாநில முன்னாள் முதல்வருமான முக்ரிஸ் மகாதீர் உட்பட ஐவர் பெர்சத்து கட்சியில் நீக்கப்பட்டதாக நேற்று முன்தினம் அறிவிப்பு வெளியானது. இந்த நிலையில், எவரும் எதிர்பாராதவிதமாக திரு மகாதீர் பெட்டாலிங் ஜெயாவில் உள்ள கட்சித் தலைமையகத்திற்கு நேற்றுப் பிற்பகலில் நேரில் சென்று வியப்பளித்தார்.

“நான் பெர்சத்து கட்சியின் அவைத்தலைவர். இது என்னுடைய அலுவலகம். கொவிட்-19 கட்டுப்பாடுகள் காரணமாக இத்தனை நாட்களாக இந்த அலுவலகத்திற்கு வராமல் இருந்தேன்,” என்று செய்தியாளர்களிடம் டாக்டர் மகாதீர் கூறினார்.

மலேசியப் பிரதமர் முகைதீன் யாசினைக் கட்சியைவிட்டு நீக்குவதற்குத் தீர்மானம் கொண்டுவரத் திட்டமிட்டுள்ளதாகவும் அவர் சொன்னார்.

“அவரைக் கட்சியைவிட்டு நீக்க விரும்புகிறோம். அதற்காக கட்சியின் உச்ச மன்றக் கூட்டத்திற்கு அழைப்பு விடுப்போம்,” என்றார் அவர்.

அமைப்புச் செயலாளர் முகம்மது சுஹைமி யஹ்யா, தலைமைச் செயலாளர் ஹம்சா ஸைனுதின் ஆகியோரது பதவி நியமனங்கள் உட்பட கட்சியில் பல தவறுகளை திரு முகைதீன் செய்திருப்பதாகவும் டாக்டர் மகாதீர் குறிப்பிட்டார்.

“அமைப்புச் செயலாளரால் நான் கட்சியைவிட்டு நீக்கப்பட்டதை அறிந்து அதிர்ச்சி அடைந்தேன். அமைப்புச் செயலாளர் என்றொரு பதவியே இல்லை. அவருக்கு எந்த அதிகாரமும் கிடையாது. வேண்டுமானால் மேசைகளை ஒழுங்குபடுத்தலாம். அதேபோல, திரு மர்ஸுகி யஹ்யாதான் இன்னும் கட்சியின் தலைமைச் செயலாளராக இருக்கிறார். இதுபற்றி எல்லாம் திரு முகைதீன் என்னுடன் ஆலோசித்திருக்க வேண்டும். ஆனால், அவர் ஒருபோதும் அப்படிச் செய்ததில்லை,” என்றும் திரு மகாதீர் குற்றம் சாட்டினார்.

கடந்த 18ஆம் தேதி நாடாளுமன்றம் கூடியபோது டாக்டர் மகாதீரும் அவருடைய ஆதரவாளர்களும் எதிர்க்கட்சி வரிசையில் அமர்ந்ததால் அவர்கள் கட்சியைவிட்டு நீக்கப்பட்டதாக அறிவிக்கப்பட்டது.

ஆயினும், தமக்கு விருப்பப்பட்ட இடத்தில் அமருவதை கட்சியின் சட்டதிட்டங்கள் தடுக்கவில்லை என டாக்டர் மகாதீர் கூறியுள்ளார்.

“நான் எங்கு வேண்டுமானாலும் அமர முடியும். அதைப் பற்றி கட்சியின் சட்ட திட்டங்களில் எதுவும் கூறப்படவில்லை. அப்படி எதிர்க்கட்சி வரிசையில் அமர்ந்ததால் நான் கட்சியைவிட்டு விலகிவிட்டதாகக் கருதக்கூடாது. கட்சியைவிட்டு நீக்க அதையெல்லாம் ஒரு காரணமாகச் சொல்லக்கூடாது,” என்றார் அவர்.

இந்நிலையில், கட்சியைவிட்டு நீக்கப்பட்டதற்கு எதிர்ப்புத் தெரிவித்து சங்கங்கள் பதிவாளருக்கும் பெர்சத்து அலுவலகத்திற்கும் டாக்டர் மகாதீர் கடிதம் அனுப்பி இருப்பதாக அவருடைய வழக்கறிஞர் ஹனிஃப் கத்ரி அப்துல்லா தெரிவித்துள்ளார்.

இதனிடையே, மகாதீரும் மற்ற நால்வரும் எதிர்க்கட்சிக் கூட்டணியான பக்கத்தான் ஹரப்பானுடன் இணைந்து திரு முகைதீனைப் பிரதமர் பதவியில் இருந்து அகற்ற முயற்சி மேற்கொண்டதாக பெர்சத்து தலைமைச் செயலாளர் ஹம்ஸா ஸைனுதின் நேற்று மாலை நடந்த செய்தியாளர் சந்திப்பின்போது கூறியதாக ‘தி ஸ்டார்’ செய்தி தெரிவிக்கிறது.


சட்டவிரோத குடியேறிகளை திருப்பி அனுப்புகிறது மலேசியா

புத்ரஜெயா: மலேசியாவில் இருக்கும் சட்டவிரோத குடியேறிகள் அடுத்த வாரம் முதல் தங்களது சொந்த நாடுகளுக்குத் திருப்பி அனுப்பப்படுவர் என்று கூறியுள்ளார் மலேசிய தற்காப்பு அமைச்சர் இஸ்மாயில் சப்ரி யாக்கோப்.

வரும் 6ஆம் தேதியன்று தொடங்கும் முதற்கட்ட நடவடிக்கையில் இந்தோனீசிய குடிமக்கள் அனுப்பி வைக்கப்படவுள்ளனர்.

இதுபற்றி விளக்கம் அளித்த இஸ்மாயில் சப்ரி யாக்கோப், “அனைத்து இந்தோனீசிய சட்டவிரோத குடியேறிகளும் தங்களது சொந்த நாடு திரும்புவதற்கு முன்னர், இந்தோனீசிய தூதரக அதிகாரிகள் முன்னிலையில் அவர்களுக்கு கொரோனா பரிசோதனை செய்யப்படும்.

“முதற்கட்ட நடவடிக்கையில், தீபகற்ப மலேசியா மற்றும் சரவாக்கில் தடுத்து வைக்கப்பட்டுள்ள 2,189 பேரும் சாபாவில் தடுத்து வைக்கப்பட்டுள்ள 672 பேரும் திருப்பி அனுப்பப்படுவர்.

“இவர்களில் 450 பேர் விமானங்கள் மூலம் ஜகார்த்தா, மேடான், சுரபாயா ஆகிய நகரங்களுக்கு 6ஆம் தேதியன்று அனுப்பி வைக்கப்படுவர். அதன் பிறகு ஜூன் 10ஆம் தேதியன்று இதே இடங்களுக்கு மேலும் 445 பேர் அனுப்பி வைக்கப்படுவார்கள்.

“ஜூன் 22ஆம் தேதி முதல் 1,294 இந்தோனீசியர்கள் கடல்வழியாக மேடானுக்கு அனுப்பி வைக்கப்படுவர். “இரண்டாம் கட்ட நடவடிக்கையின் போது மேலும் 2,623 பேர் திருப்பி அனுப்பப்படுவர். இரண்டாம் கட்ட நடவடிக்கை இரண்டு மாத காலத்திற்கு நீடிக்கும்,” என்றார்.

மேலும் நேப்பாளத்தைச் சேர்ந்த 246 பேரையும் மற்றும் பங்ளாதேஷைச் சேர்ந்த 2,476 பேரையும் அவர்களது நாட்டிற்கு அனுப்பி வைப்பது குறித்து அந்நாட்டு அதிகாரிகளோடு பேச்சுவார்த்தை நடத்தப்பட்டு வருகிறது.

அதுபோல் கம்போடிய தூதரகமும் தங்களது நாட்டைச் சேர்ந்த 67 பேரைத் திரும்ப அழைத்துக் கொள்ள விருப்பம் தெரிவித்துள்ளதாக மலேசியா கூறியுள்ளது.

“தடுத்து வைக்கப்பட்டுள்ள சட்டவிரோத குடியேறிகளைத் திருப்பி அழைத்துக்கொள்ள மற்ற நாடுகளும் முன்வந்து ஒத்துழைக்கும் என்று நாங்கள் நம்புகிறோம்,” என்று இஸ்மாயில் சப்ரி கூறினார்.

கொரோனா தொற்று பரவலுக்கு மத்தியில் மேற்கொள்ளப்பட்ட அதிரடி சோதனை நடவடிக்கையை அடுத்து குடிநுழைவு தடுப்பு மையத்தில் 4,807 சட்டவிரோத குடியேறிகள் தடுத்து வைக்கப்பட்டுள்ளனர்.


முகைதீன்: மகாதீருக்கு எதிரான நடவடிக்கை சரியானது

கோலாலம்பூர்: முன்னாள் பிரதமர் மகாதீர் முகம்மது மற்றும் நான்கு சட்டமன்ற உறுப்பினர்கள் கட்சியின் சட்டதிட்டங்களை மீறியதாகவும் அதற்காக அவர்களை பெர்சத்து கட்சியில் இருந்து விலக்குவது சரியென்றும் பிரதமர் முகைதீன் யாசின் கூறியுள்ளார்.

“அவர்கள் கட்சியிலிருந்து நீக்கப்படவில்லை, அவர்களின் நடவடிக்கைகள் கட்சியின் சட்டதிட்டங்களுக்கு எதிரானது என்பதால் அவர்கள் உறுப்பியத்தை இழந்துவிட்டனர்,” என்று பெர்சத்து கட்சியின் தலைவருமான முகைதீன் கூறினார்.

“பக்கத்தான் ஹரப்பானுடன் கட்சி முடிவு தொடர்ந்து செயல்பட வேண்டாமென்று முடிவெடுத்துள்ள போதும் மகாதீரும் மற்றும் அவரது ஆதரவாளர்களுக்கு பக்கத்தான் ஹரப்பானுடன் இணைந்து செயல்பட விரும்புகின்றனர்.

“அதுதான் முடிவென்றால், மகாதீருக்கு என்னுடைய வாழ்த்துகள்,” என்றார்.

மே 18ஆம் தேதியன்று நடந்த நாடாளுமன்ற கூட்டத்தில் மகாதீரும் அவரது ஆதரவாளர்களும் பெர்சத்துவின் எதிர்க்கட்சியோடு அமர்ந்திருந்ததால் அவர்கள் கட்சி உறுப்பினர் பதவியில் இருந்து நீக்கப்பட்டதாக மே 29ஆம் தேதி கடிதம் அனுப்பப்பட்டது.


குளவிகளால் கொட்டப்பட்டு இறந்த எட்டு வயது சிறுமி

மலேசியாவின் திரங்காணு மாநிலத்தில் குளவிகளால் கொட்டப்பட்டு மருத்துவமனையின் தீவிர சிகிச்சைப் பிரிவில் சேர்க்கப்பட்ட எட்டு வயது சிறுமி, இன்று காலை உயிரிழந்தார்.

சுல்தானா நுர் ஸகிரா மருத்தவமனையில் அந்தப் பெண் அதிகாலை 1.30 மணிக்கு உயிர் நீத்ததாக உறுதி செய்யப்பட்டுள்ளது.

"இந்தச் சிறுமி குளவிகளால் 67 முறை குத்தப்பட்டார். குளவிகளின் கொடுக்குகளிலிருந்து அவரது உடலுக்குள் பரவிய நஞ்சால் அவரது உள்ளுறுப்புகள் செயலிழந்துள்ளன," என்று பெர்னாமா செய்தி நிறுவனத்திற்குத் தெரிவிக்கப்பட்டுள்ளது.

இதே மருத்துவமனையில் நேற்று குளவிகளால் தாக்கப்பட்ட இரண்டு பிள்ளைகள் சேர்க்கப்பட்டனர்.


அடுத்த தேர்தலுக்கு நாங்கள் தயார்: சாஹிட்

மலேசியாவின் அடுத்த பொதுத்தேர்தலுக்கு அம்னோ கட்சி தயாராக இருப்பதாக அதன் தலைவர் அகமது சாஹிட் ஹமீடி தெரிவித்திருக்கிறார். மலேசியாவில் அரசியல் குழப்பம் பெருகிவரும் நிலையில் திரு சாஹிட், இதை தமது பேஸ்புக் பதிவில் வெளியிட்டார்.

நேற்று திரு நஜிப்பை அவரது வீட்டில் காணச் சென்ற திரு சாஹிட், தாங்கள் இருவரையும் ஒன்றாகக் காட்டும் படம் ஒன்றை தமது பதிவில் இணைத்தார்.

அண்மைய நாள்வரை எதிர்க்கட்சியாக இருந்த அம்னோ, தற்போது ஆளும் கூட்டணியான பெரிக்கட்டான் நேசலின் அரசாங்கத்தில் அங்கம் வகிக்கிறது. இந்தக் கூட்டணியில் பாஸ்,பிரிபூமி பெர்சாத்து, கெஅடிலான் ராக்யாட் கட்சிகளின் நாடாளுமன்ற உறுப்பினர்கள் சிலர் இணைந்துள்ளனர்.

இந்நிலையில் முன்னாள் பிரதமர் மகாதீர் முகம்மது தாம் பெர்சாத்து கட்சியின் தலைவர் எனத் தொடர்ந்து சாதித்து வருகிறார். அதன் தற்போதைய தலைவர் முகைதீன் யாசின் தம்மை பதவிநீக்கம் செய்வதற்கு அதிகாரமற்றவர் என டாக்டர் மகாதீர் சாடியுள்ளார். இது அக்கட்சியின் பிளவுக்கான முக்கிய அறிகுறியாக கவனிப்பாளர்கள் கருதுகின்றனர்.


ஜோகூர் சுல்தான்: அதிகார சண்டை தொடர்ந்தால் சட்டமன்றம் கலைக்கப்படும்

ஜோகூர் பாரு: மாநிலத்தில் மீண்டும் ஒரு அதிகார சண்டை தொடர்ந்தால் புதிதாக தேர்தல் நடத்தும் பொருட்டு சட்டமன்றத்தை கலைக்கவிருப்பதாக ஜோகூர் சுல்தான் இப்ராஹிம் சுல்தான் இஸ்கந்தர் எச்சரிக்கை விடுத்துள்ளார்.

மாநிலத்தில் நடந்து வரும் அரசியல் கொந்தளிப்பு குறித்து தனது விரக்தியை வெளிப்படுத்திய அவர், சக்தியற்ற தலைவர்கள் இருப்பதாகவும், சுயநலத்திற்காக தொடர்ந்து பதவியேற்கிறார்கள் என்றும் கூறினார்.

“தற்போதைய நெருக்கடி நிலையில், மக்களைப் பற்றி அவர்கள் கவலைப்படுவதில்லை. மக்களின் துன்பங்களை மேலும் அதிகரிக்கத் தயாராக உள்ளனர்.

“என் மக்கள் துன்பப்படுவதை என்னால் பார்க்க முடியாது, என் மாநிலத்தைச் சீர்குலைக்க நான் விடமாட்டேன்,” என்றார்.

கடந்த பிப்ரவரி மாதம் பெரிக்காத்தான் நேசனல் மாநில அரசாங்கத்தை அமைத்தது.

தற்போது மாநில அரசாங்கத்தை அமைப்பதற்கு போதுமான சட்டமன்ற உறுப்பினர்களின் ஆதரவை பெற்றுள்ளதாக ஜோகூர் பக்கத்தான் ஹரப்பான் கூறி வருகிறது.

ஜோகூரில் பெரிக்காத்தான் நேசனலுக்கு 29 இடங்களும் பக்கத்தான் ஹரப்பான் கூட்டணிக்கு 27 தொகுதிகளும் உள்ளன.

பெரிக்காத்தான் நேஷனல் கட்சியிலிருந்து யாராவது ஒரு சட்டமன்ற உறுப்பினர் கட்சி தாவினால்கூட தொங்கு சட்டமன்றம் உருவாகும் நிலை ஏற்பட்டுவிடும் நிலை உள்ளது.


‘தேர்தலுக்கு அம்னோ தயார்’

பெட்டாலிங்ஜெயா: பொதுத் தேர் தலை எதிர்கொள்ள அம்னோ தயாராக உள்ளது. அதே சமயத்தில் தற்போதைய பிரதமர் முகைதீன் யாசினின் ஆட்சியைக் கவிழ்க்கும் எண்ணமில்லை என்று ஃபேஸ்புக் பதிவில் அம்னோ கட்சியின் தலைவர் அகமட் ஸாஹிட் ஹமிடி தெரிவித்துள்ளார்.

செவ்வாய் இரவு அகமட் ஸாஹிட்டின் வீட்டுக்கு முன்னாள் பிரதமரும் முன்னாள் அம்னோ தலைவருமான நஜிப் ரசாக் வருகை யளித்தார். பின்னர் வெளியிட்ட ஃபேஸ்புக் பதிவில் தேர்தலை எப்படி எதிர்கொள்வது என்பது பற்றி ஆலோசித்தோம் என்றார் அவர்.

“எனக்கு உடன்பிறந்த சகோ தரர்கள் மாதிரியுள்ள நிசாம், நஸிம் ஆகிய இரு சகோதரர்களுடன் திரு நஜிப் என்னுடைய வீட்டுக்கு வந்திருந்தார். வேறு பெரிய நிகழ்வு எதுவும் இல்லை,” என்றும் திரு அகமட் ஸாஹிட் ஹமிடி குறிப்பிட்டார்.

“அம்னோ தேர்தலைச் சந்திக்கத் தயாராக உள்ளது. பிரதமர் முகைதீனை அகற்றும் எண்ணம் எங்களுக்கு இல்லை. ஆனால் முகைதீன் பிரதமர் அதிகாரத்தில் நீடிக்க பொதுத் தேர்தலைச் சந்தித்தாக வேண்டும்,” என்றும் அவர் சொன்னார்.

இந்த நிலையில் அம்னோவும் தேசிய முன்னணியும் பிரதமர் முகைதீன் தலைமையிலான பெரிக்கத்தான் நேஷனல் எனும் தேசிய கூட்டணியுடன் சேர்ந்து போட்டியிடுமா என்று அப்துல் காதிர் என்பவர் ஃபேஸ்புக்கில் கேள்வி எழுப்பியிருந்தார். தற்போதைய ஆளும் தேசிய கூட்டணி அரசாங்கத்தில் அம்னோவும் தேசிய முன்னணியும் அங்கம் வகிக்கின்றன. பாஸ் கட்சி, சரவாக்கின் கபுங்கான் கட்சி, மலேசிய பிரிபூமி பெர்சத்துக் கட்சியின் பல நாடாளுமன்ற உறுப்பினர்கள், கெஅடிலான் கட்சியின் முன்னாள் நாடாளுமன்ற உறுப்பினர்கள் ஆகியோரும் அரசாங்கத்துக்கு ஆதரவு அளித்து வருகின்றனர்.


மலேசியாவில் கிருமித்தொற்று அதிகரிப்பு

கோலாலம்பூர்: மலேசியாவில் புதிய கொரோனா கிருமித் தொற்று சம்பவங்கள் திடீரென உயர்ந்துள்ளது. நேற்று ஒரு நாள் மட்டும் 277 பேருக்கு கிருமித் தொற்று இருப்பது உறுதி செய்யப்பட்டது. இவர்களில் 270 பேர் குடிநுழைவு தடுப்பு நிலையங்களில் உள்ளனர். இவர்களுடன் சேர்த்து மொத்தம் 8,247 பேர் கிருமித் தொற்றால் பாதிக்கப் பட்டுள்ளனர். 115 பேர் கிருமிக்குப் பலியாகியுள்ளனர்.


முன்னாள் பிரதமர் நஜிப் மீதான ஊழல் வழக்கில் ஜூலை 28ஆம் தேதி தீர்ப்பு

கோலாலம்பூர்: மலேசிய முன்னாள் பிரதமர் நஜிப் ரசாக் எஸ்.ஆர்.சி இன்டர்நேஷனல் நிறுவனத்தின் நிதியை முறைகேடாக கையாண்டதாகக் கூறப்படும் ஊழல் வழக்கில் வரும் ஜூலை 28ஆம் தேதி தீர்ப்பு வழங்கப்படும் என்று நீதிபதி முகமட் நஸ்லான் முகமட் கசாலி தெரிவித்தார்.

இந்த வழக்கில் நிதியாளர் ஜோ லோ தான் குற்றவாளி என்றும் நஜிப் 'மோசடியில் சிக்கியவர்' என்ற வாதத்தை முன்வைத்துள்ளது தற்காப்பு தரப்பு.

கடந்த ஆண்டு ஏப்ரல் மாதம் தொடங்கிய இந்த வழக்கு விசாரணை நேற்று முடிவடைந்தது.

1எம்டிபி தொடர்பாக நஜிப்பிற்கு எதிரான பல்வேறு வழக்கு விசாரணைகளில் முதலாவதாக எஸ்ஆர்சி இன்டர்நேஷனல் வழக்கு விசாரணை முடிவுக்கு வந்துள்ளது.

நஜிப் நிதியமைச்சராக இருந்தபோது இந்த நிறுவனம் அவரது கட்டுப்பாட்டில் இருந்தது. 2012ஆம் ஆண்டு நிதியமைச்சில் ஒருங்கிணைக்கப்படுவதற்கு முன் 1எம்டிபியின் துணை நிறுவனமாக எஸ்.ஆர்.சி இன்டர்நேசனல் இருந்தது.


மலேசியாவில் அடுத்த வாரம் முதல் முடித்திருத்தகங்கள், இரவுச் சந்தைகள் திறக்கப்படும்

முடித் திருத்தும் நிலையங்கள், சிகை அலங்கார நிலையங்கள், அழகுப் பராமரிப்புச் சேவைகள் போன்றவை வரும் புதன்கிழமை முதல் இயங்கும் என்று மலேசிய மூத்த அமைச்சர் இஸ்மாயில் சப்ரி யாக்கூப் கூறியுள்ளார்.

திறந்தவெளிச் சந்தைகள், காலை, இரவு சந்தைகள், விழாக்காலச் சந்தைகள் போன்றவை இம்மாதம் 15ஆம் தேதி முதல் செயல்படத் தொடங்கலாம் என்றும் அவர் தெரிவித்துள்ளார்.

கொவிட்-19 நோய்ப் பரவலைத் தடுக்க கடை நடத்துனர்கள், வர்த்தகர்கள், வாடிக்கையாளர்கள் அனைவரும் கடுமையான விதிமுறைகளைப் பின்பற்றவேண்டும் என்றும் அவர் கேட்டுக்கொண்டார்.

மலேசியாவில் தற்போது செயல்பாட்டில் இருக்கும் நடமாட்டக் கட்டுப்பாட்டு ஆணை குறித்த நிலவரத்தை மலேசியப் பிரதமர் முஹைதீன் யாசின் நாளை அறிவிப்பார் என்றும் திரு இஸ்மாயில் சப்ரி கூறினார்.


மலேசியா: ஜூன் 10ல் சிகை அலங்காரக் கடைகள் திறப்பு

புத்ராஜெயா: மலேசியாவில் கொரோனா கிருமித்தொற்று காரணமாக மூடப்பட்டு இருக்கும் சிகை அலங்காரக் கடைகள், முடி திருத்தகங்கள், அழகு நிலையங்கள் ஆகியவை ஜூன் 10 முதல் செயல்படத் தொடங்கும் என்று மூத்த அமைச்சர் இஸ்மாயில் சாப்ரி யாக்கோப் தெரிவித்து இருக்கிறார்.

திறந்த சந்தைகள், காலைநேரச் சந்தைகள், இரவுச் சந்தைகள், பொதுச் சந்தைகள் ஜூன் 15ஆம் தேதி செயல்படத் தொடங்கும் என்று அவர் கூறினார்.

இருந்தாலும் சந்தைகளையும் கடைகளையும் நடத்துவோர், வர்த்தகர்கள், வாடிக்கையாளர்கள் ஆகியோர் கடுமையான நிபந்தனைகளைத் தொடர்ந்து பின்பற்ற வேண்டும் என்று அவர் வலியுறுத்தினார்.

கொவிட்-19 கிருமிப் பரவலைத் தடுப்பதற்காக நடப்பில் இருக்கும் கட்டுப்பாடுகளை அவர்கள் மீறக்கூடாது என்று அமைச்சர் குறிப்பிட்டார்.

இதனிடையே, இப்போது நடப்பில் உள்ள, நிபந்தனைகளுடன் கூடிய மக்கள் நடமாட்டக் கட்டுப்பாட்டு உத்தரவு தொடர்பிலான முடிவு பற்றி இன்று ஞாயிற்றுக்கிழமை பிரதமர் முகைதீன் யாசின் பல விவரங்களை வெளியிடுவார் என்றும் அமைச்சர் இஸ்மாயில் சாப்ரி தெரிவித்தார்.

மலேசியாவில், நேற்றுப் பிற்பகல் நிலவரப்படி மொத்தம் 8,304 பேரைக் கிருமி தொற்றி இருந்தது. 6,635 பேர் குணமடைந்து இருந்தனர். கொரோனா கிருமித்தொற்றுக்கு 117 பேர் பலியாகிவிட்டனர்.


இடைத்தேர்தலில் பக்கத்தான்  ஹரப்பான் போட்டி இல்லை

பெட்டாலிங் ஜெயா: மலேசியாவில் நடக்கவிருக்கும் பாகாங் மாநில சினி தொகுதி இடைத்தேர்தலில் வேட்பாளர் யாரையும் பக்கத்தான் ஹரப்பான் நிறுத்தாது என்று அதன் தலைமைச் செயலாளர் சாய்ஃபுதீன் தெரிவித்தார்.

நாட்டில் கொரோனா கிருமி இன்னமும் முற்றிலும் துடைத்து ஒழிக்கப்படவில்லை என்பதை அவர் சுட்டினார். ஆகையால் வாக்காளர்களின் பாதுகாப்பும் சுகாதாரப் பிரச்சினைகளும் இன்னமும் கவலை தரும் நிலையில் இருப்பதாக அவர் கூறினார்.

இவற்றை எல்லாம் மனதில் கொண்டு சினி இடைத்தேர்தலில் வேட்பாளர் யாரையும் நிறுத்துவதில்லை என்று பக்கத்தான் ஹரப்பான் முடிவு செய்து இருப்பதாக அவர் குறிப்பிட்டார்.

சினி தொகுதியைச் சேர்ந்த சட்டமன்ற உறுப்பினர் மே 6ஆம் தேதி மரணம் அடைந்துவிட்டதை அடுத்து ஜூலை 4ல் அங்கு இடைத்தேர்தல் நடக்கிறது.


கட்டுப்பாடுகளை மேலும் தளர்த்தும் மலேசிய அரசாங்கம்

மலேசியாவில் நாளை மறுதினம் முதல் கொரோனா கிருமித்தொற்றுக்கு எதிரான கட்டுப்பாடுகள் மேலும் தளர்த்தப்படவிருக்கின்றன. கிட்டத்தட்ட அனைத்து சமுதாய, பொருளியல், சமய நடவடிக்கைகள் மீண்டும் தொடங்கவுள்ளன. அவற்றில் சமூக இடைவெளி மற்றும் பாதுகாப்பு நடைமுறைகள் கடைப்பிடிக்கப்பட வேண்டும்.

மலேசிய அரசாங்கம் உள்நாட்டுப் பயணங்களையும் வரம்புடன் கூடிய சமுதாய நடவடிக்கைகளையும் அனுமதிக்கும் என அந்நாட்டுப் பிரதமர் முகைதீன் யாசின் நேற்று அறிவித்தார்.

நாளை மறுதினம் தொடங்கி ஆகஸ்ட் 31ஆம் தேதி வரை நீடிக்கும் மீட்சிக்கான நடமாட்டக் கட்டுப்பாட்டு ஆணையின்கீழ் பள்ளிகள் கட்டங்கட்டமாக திறக்கப்படும் எனவும் அவர் தெரிவித்தார்.

சமூக ஊடகங்கள் மற்றும் தொலைக்காட்சி வழியாக நாட்டு மக்கள் முன் உரையாற்றிய திரு முகைதீன், “கிருமித்தொற்று விகிதம் குறைந்து வருவதாகவும் அது கட்டுக்குள் இருப்பதாகவும் சுகாதார அமைச்சின் புள்ளி விவரங்கள் காட்டுகின்றன,” என்று கூறினார்.

மலேசியாவில் நடமாட்டக் கட்டுப்பாட்டு ஆணை கடந்த மாதம் 4ஆம் தேதி முதன்முறையாக தளர்த்தப்பட்டது. அந்த ஆணை நடப்பில் இருந்த ஆறு வார காலகட்டத்தில் பொருளியல் முடங்கியதோடு நாட்டின் எல்லைகளும் மூடப்பட்டிருந்தன.

வணிக நடவடிக்கைகளைக் கட்டங்கட்டமாக தொடர அந்நாட்டு அரசாங்கம் முற்படுகிறது.

பெரும்பாலான வர்த்தகங்கள் கடந்த மாதம் திறக்க அனுமதி வழங்கப்பட்டிருந்தது. சமூக இடைவெளி நடைமுறையை அவை கட்டாயமாக பின்பற்ற வேண்டும். எனினும், பள்ளிகள் தொடர்ந்து மூடப்பட்டிருந்தன. பெரிய அளவிலான சமூக ஒன்றுகூடல்களும் மாநிலங்களுக்கு இடையிலான பயணங்களும் தடை செய்யப்பட்டிருந்தன.

இந்நிலையில், முழுமையாக முடக்கப்பட்டுள்ள இடங்களைத் தவிர்த்து, மாநிலங்களுக்கு இடையிலான பயணங்கள் நாளை மறுதினம் முதல் அனுமதிக்கப்படும் என்று திரு முகைதீன் கூறினார். பள்ளிகள் கட்டங்கட்டமாக திறக்கப்படும். ஆனால், வெளிநாட்டுப் பயணங்களுக்கான தடை தொடர்ந்து நடப்பில் இருக்கும்.

சிகை அலங்காரக் கடைகளும் அழகு பராமரிப்பு நிலையங்களும் நாளை மறுதினம் முதல் செயல்பட அனுமதிக்கப்படும் என நேற்று முன்தினம் அறிவிக்கப்பட்டிருந்தது நினைவுகூரத்தக்கது. திறந்தவெளி சந்தைகள் இம்மாதம் 15ஆம் தேதி முதல் செயல்படலாம்.

மலேசியாவில் அன்றாடம் பதிவாகும் கொரோனா கிருமித்தொற்று சம்பவங்களின் எண்ணிக்கை கடந்த எட்டு வாரங்களாக பெரும்பாலும் இரட்டை இலக்க எண்ணில் பதிவாகியுள்ளன.

இந்நிலையில், மீட்சிக்கான நடமாட்டக் கட்டுப்பாடு நடப்பில் இருக்கும் காலகட்டம் வெற்றிகரமாக அமைந்தால், ஆகஸ்ட் 31ஆம் தேதிக்குப் பிறகு மேலும் கட்டுப்பாடுகள் தளர்த்தப்படலாம் என்று திரு முகைதீன் சொன்னார்.

“எனினும், கட்டுப்பாடுகள் தளர்த்தப்படும் இந்தக் காலகட்டத்தில் கொவிட்-19 சம்பவங்களின் எண்ணிக்கை மீண்டும் அதிகரித்தால், பாதிக்கப்பட்ட இடங்களில் மேம்படுத்தப்பட்ட நடமாட்டக் கட்டுப்பாட்டு ஆணையைப் பிறப்பிக்க அரசாங்கம் தயங்காது என்பதை அனைவருக்கும் நினைவுபடுத்துகிறேன்,” என்று அவர் எச்சரித்துள்ளார்.

இதற்கிடையே, மலேசியாவில் நேற்று புதிதாக 19 பேருக்கு கொரோனா கிருமித்தொற்று உறுதிசெய்யப்பட்டது.


18 வயது வாக்காளர்கள் அடுத்த ஆண்டுக்குள் பதிவு

கோலாலம்பூர்: மலேசியாவில் 18 வயதானவர்களுக்கு வாக்குரிமை வழங்கப்பட்டிருந்தாலும் அவர்கள் வாக்காளர்களாக இன்னும் பதிவு செய்யப்படவில்லை என்று அந்நாட்டின் தேர்தல் ஆணையம் தெரிவித்தது.

பதினெட்டு வயதானவர்கள் வாக்காளர்களாகப் பதிவு செய்ய வேண்டும் என்று சமூக ஊடகங்களில் கோரிக்கைகள் வலுத்துவரும் வேளையில் ஆணையத்தின் தலைவர் அஸார் அஸிஸான் ஹாருன் விளக்கமளித்துள்ளார்.

“தேர்தல் ஆணையத்தின் ஆயத்த வேலைகள் முடிந்த பிறகு தானியக்க வாக்காளர் பதிவின்போது 18 வயதான அனைவரையும் வாக்காளராகப் பதிவு செய்யும் நடவடிக்கை தொடங்கும்.

“அேதாடு வாக்காளர் பதிவு திருத்தச் சட்டமும் இதர விதிமுறைகளும் அமலாக்கப்படும்,” என்று ஆணையத்தின் அறிக்கை குறிப்பிட்டது. அனைத்து நடவடிக்கைகளும் அடுத்த ஆண்டு ஜூலைக்குள் முடிவடையும் என எதிர்பார்க்கப்படுவதாகக் கூறிய திரு அஸார், அதுவரை அண்மைய நடவடிக்கைகள் பற்றி அறிக்கை வாயிலாகத் தெரிவிக்கப்படும் என்றார்.

இதற்கிடையே
www.spr.gov.my
 எனும் இணையப்பக்கம், ஃபேஸ்புக் அல்லது 03-8892 7200 எனும் தொலைபேசி வழியாக பொதுமக்கள் அண்மைய விவரங்கள் பற்றி தெரிந்துகொள்ளலாம் என்று தெரிவிக்கப்பட்டது. 2019ஆம் ஆண்டு ஜூலை 16ஆம் தேதி வாக்காளர் வயது வரம்பை 21லிருந்து 18 வயதுக்குக் குறைக்க நாடாளுமன்றம் ஒப்புதல் அளித்தது. அப்போது 18 வயதானவர்களின் பெயர்களை தானாகவே வாக்காளர் பட்டியலில் சேர்க்கவும் சட்டத் திருத்தம் கொண்டு வரப்பட்டது. தற்போது மலேசியாவில் 15 மில்லியன் பேர் வாக்களிக்கத் தகுதி பெற்றுள்ளனர்.


நாடு திரும்பும் மலேசியருக்கு புது நிபந்தனை

புத்ராஜெயா: வெளிநாடுகளில் இருந்து தாயகம் திரும்பும் மலேசியர்கள், நாளை மறுநாள் முதல் தங்கள் வீடுகளிலேயே தனித்து இருக்கலாம் என்று தெரிவிக்கப்பட்டு உள்ளது.

அரசு அங்கீகரித்துள்ள தனிமை இடங்களில் தங்குவதற்குப் பதிலாக அவர்கள் தங்கள் வீட்டிலேயே தங்களைத் தனிமைப்படுத்திக்கொள்ளலாம் என்று மூத்த அமைச்சர் இஸ்மாயில் சா ஃப்ரி யாக்கோப் தெரிவித்தார்.

மலேசியா திரும்பும் மக்கள் விமான நிலையங்களில் பரிசோதனைக்கு உட்படுத்தப்படுவார்கள் என்றும் அவர் குறிப்பிட்டார். யாருக்காவது கொவிட்-19 தொற்று இருப்பது தெரியவந்தால் அவர்கள் சிகிச்சைக்காக மருத்துவமனைக்கு அனுப்பப்படுவார்கள்.

தொற்று இல்லை என்றால் 14 நாட்கள் கட்டாயமாக அவர்கள் வீடுகளில் தனித்திருக்க வேண்டும் என்று அமைச்சர் விளக்கினார். நாடு திரும்புவோர் MySejahtera என்ற செயலியைப் பதிவிறக்கம் செய்துகொள்ள வேண்டும். ஒருவர் நிபந்தனைக்கு உட்பட்டு தன் வீட்டிலேயே தனித்து இருக்கிறார் என்பதை அந்தச் செயலி மூலம் தெரிந்துகொள்ளலாம்.


‘மலேசியர்கள் இங்கு பணிபுரிய பேச்சுவார்த்தை நடத்துகிறோம்’

சிங்கப்பூரில் வேலை செய்யும் மலேசியர்கள் இங்கு தொடர்ந்து வேலை செய்வது குறித்து சிங்கப்பூர், மலேசிய அரசாங்கங்கள் இணக்கம் கண்டவுடன் அவர்கள் இங்கு பயணம் மேற்கொண்டு வேலை செய்யலாம் என்று மலேசிய மூத்த அமைச்சர் இஸ்மாயில் சப்ரி யாக்கோப் தெரிவித்து உள்ளார்.

“இது குறித்து நாங்கள் பேச்சுவார்த்தை நடத்தி வருகிறோம். இது குறித்த நிபந்தனைகள் வெளியிடப்பட்ட பிறகு, சிங்கப்பூரில் வேலை செய்யும் மலேசியர்கள் அன்றாடப் பயணங்களை மேற்கொள்ளலாம்,” என்று அவர் நேற்று கூறினார்.

மலேசியர்கள் சிங்கப்பூரில் வேலையைத் தொடர்வதற்கு முன்பாக கொவிட்-19 கிருமித்தொற்று பரிசோதனைக்கு அவர்கள் உட்படுத்தப்பட வேண்டும் என்றால், அதற்கு இணக்கம் தெரிவிக்க மலேசியா தயார் என்று திரு இஸ்மாயில் சொன்னார்.


புத்ராஜெயா: வெளிநாடுகளில் இருந்து தாயகம் திரும்பும் மலேசியர்கள், நாளை முதல் தங்கள் வீடுகளிலேயே தனித்து இருக்கலாம் என்று தெரிவிக்கப்பட்டு உள்ளது.

அரசு அங்கீகரித்துள்ள தனிமை இடங்களில் தங்குவதற்குப் பதிலாக அவர்கள் தங்கள் வீட்டிலேயே தங்களைத் தனிமைப்படுத்திக்கொள்ளலாம் என்று மூத்த அமைச்சர் இஸ்மாயில் சாஃப்ரி யாக்கோப் தெரிவித்தார்.

மலேசியா திரும்பும் மக்கள் விமான நிலையங்களில் பரிசோதனைக்கு உட்படுத்தப்படுவார்கள் என்றும் அவர் குறிப்பிட்டார்.

யாருக்காவது கொவிட்-19 தொற்று இருப்பது தெரியவந்தால் அவர்கள் சிகிச்சைக்காக மருத்துவமனைக்கு அனுப்பப்படுவார்கள்.

தொற்று இல்லை என்றால் 14 நாட்கள் கட்டாயமாக அவர்கள் வீடுகளில் தனித்திருக்க வேண்டும் என்று அமைச்சர் விளக்கினார்.

நாடு திரும்புவோர் MySejahtera என்ற செயலியைப் பதிவிறக்கம் செய்துகொள்ள வேண்டும். ஒருவர் நிபந்தனைக்கு உட்பட்டு தன் வீட்டிலேயே தனித்து இருக்கிறார் என்பதை அந்தச் செயலி மூலம் தெரிந்துகொள்ளலாம்.

அந்தச் செயலி மூலம் அதிகாரிகள் எல்லாரையும் கண்காணித்து வருவார்கள்.

தனிமைப்படுத்தப்பட்டவர்கள் என்பதற்கு அடையாளமாக அவர்கள் கைப்பட்டையை அணிந்திருக்க வேண்டியது கட்டாயம் என்றும் அமைச்சர் சாஃப்ரி தெரிவித்தார்.

இந்த விதிமுறைகளை மீறுவோர் நீதிமன்றத்தில் நிறுத்தப்படுவார்கள் என்றும் அவர்களுக்கு 1,000 ரிங்கிட் (S$326) அபராதம் விதிக்கப்படும் என்றும் அமைச்சர் கூறினார்.

அனைத்துலக நுழைவாயில்களில் கொவிட்-19 பரிசோதனைகளை நடத்துவதற்கான வளங்களை அரசாங்கம் அதிகரிக்க முடியும் என்றும் அவர் தெரிவித்தார்.

ஏப்ரல் 3 முதல் மலேசியா திரும்பியவர்களில் 50,873 பேர் தனிமைப்படுத்தப்பட்டுள்ளனர்.

அவர்களில் 40,805 பேர் வீடு திரும்ப அனுமதிக்கப்பட்டதாகவும் தெரிவிக்கப்பட்டுள்ளது.


பாஸ் கட்சி: ஆளும் கூட்டணி கூட்டாக தேர்தலைச் சந்திக்கும்

கோலாலம்பூர்: மலேசியாவில் ஆளும் கூட்டணி (பிஎன்) ஒன்றாகச் சேர்ந்து அடுத்த பொதுத்தேர்தலில் களம் இறங்கும் என்று அந்த அணியின் முக்கிய தலைவர் ஒருவர் தெரிவித்து இருக்கிறார்.

கடந்த மூன்று மாதமாக நிலையில்லாமல் பதவியில் காலத்தைக் கடத்தி வரும் அந்தக் கூட்டணி, பதவியில் தன் பிடியை இறுக்கிக் கொள்வதற்கு உதவக்கூடிய மிக முக்கிய மாற்றமாக இந்த அறிவிப்பு கருதப்படுகிறது.

ஆளும் கூட்டணிக்குப் பிரதமர் முகைதீன் யாசின் தலைமை வகிக்கிறார். அந்தக் கூட்டணி கடந்த பிப்ரவரி மாதம் அமைந்தது.

மகாதீர் முகம்மது தலைமையில் 21 மாதம் ஆட்சி நடத்தி வந்த பக்கத்தான் ஹரப்பான் அரசாங்கத்தை அந்தக் கூட்டணி பதவியில் இருந்து அகற்றிவிட்டது. இருந்தாலும் அரசியலில் முன்னாள் எதிரிகள் எல்லாம் சேர்ந்து இப்போதைய ஆளும் கூட்டணியை அமைத்து இருக்கிறார்கள்.

ஆளும் அணியில் பாஸ், அம்னோ ஆகிய கட்சிகளும் இடம்பெற்று இருக்கின்றன. ஆளும் கூட்டணியை முறையான கூட்டணியாக ஆக்கலாம் என்று விடுக்கப்பட்ட கோரிக்கையை அம்னோ மற்றும் பாஸ் கட்சித் தலைவர்கள் நிராகரித்து இருக்கிறார்கள்.

ஆனால் பாஸ் கட்சியின் தலைமைச் செயலாளரான தக்யூதீன் ஹான் ஞாயிற்றுக்கிழமையன்று தன் நிலையில் இருந்து மாறிவிட்டதாகத் தெரியவந்தது. ஆளும் கூட்டணி பொதுவான ஓர் ஏற்பாட்டில் ஒருமித்த கவனத்தைச் செலுத்துவதாக அவர் கூறியுள்ளார்.

அடுத்த பொதுத் தேர்தலில் இடங்களைப் பகிர்ந்துகொள்வதன் தொடர்பில் தாங்கள் செயல்பட்டு வருவதாகவும் அவர் குறிப்பிட்டார்.

இப்போதைய ஆளும் கூட்டணி உறுப்பினர்களுக்கு இடையே நிலவும் ஒத்துழைப்பும் சகிப்புத்தன்மையும் அரசாங்கத்தின் நிலையைப் பலப்படுத்தும் என்று பாஸ் நம்புவதாகவும் அவர் தெரிவித்தார்.


முகைதீனுக்கு எதிராக மகாதீர் வழக்கு

கோலாலம்பூர்: கட்சியின் உறுப்பினர் நிலையிலிருந்து தாங்கள் நீக்கப்பட்டதற்கு எதிராக முன்னாள் பிரதமர் டாக்டர் மகாதீரும் அவரது ஆதரவாளர்களும் வழக்குத் தொடுத்துள்ளனர்.

பெர்சத்து தலைவர் முகைதீன் யாசின் கட்சியின் செயல் தலைவர் அல்ல என்றும் கட்சியின் பொதுச்செயலாளராக ஹம்சா ஜைனுடினின் நியமனம் செல்லாது என்றும், அவர்கள் இருவரின் கட்சி உறுப்பினர் தகுதியை நீதிமன்றம் ரத்து செய்ய வேண்டும் என்றும் அந்த வழக்கின் மனுவில் குறிப்பிடப்பட்டுள்ளது.

தவறாகவும் உள்நோக்கம் மற்றும் சதித்திட்டத்தோடு அதன் தலைவர்களை நீக்கி பெர்சத்துவை அவர்கள் கைப்பற்றியுள்ளதாக 61 பக்கம் கொண்ட அந்த வழக்கு மனுவில் குறிப்பிடப்பட்டுள்ளது.

எனவே தாமே இன்னமும் பெர்சத்து கட்சியின் அவைத் தலைவர் என நீதிமன்றம் அறிவிக்க வேண்டும் என்று டாக்டர் மகாதீர் தமது வழக்கு மனுவில் கேட்டுக்கொண்டுள்ளார்.

மேலும் மகாதீருடன் நீக்கப்பட்ட அவரது ஆதரவாளர்களான முக்ரிஸ், சையத் சாடிக் அப்துல் ரஹ்மான், மஸ்லி மலேக், அமிருடின் ஹம்சா, ஆகியோரும் கட்சிப் பதவிகளிலும் கட்சி உறுப்பினர்களாகவும் நீடிப்பதாக நீதிமன்றம் அறிவிக்க வேண்டும் என்றும் அதில் கோரப்பட்டுள்ளது.


ஊழல் குற்றச்சாட்டு; அம்னோ தலைவர் மூசா அமான் விடுதலை

கோலாலம்பூர்: கோலாலம்பூர் உயர்நீதிமன்றம் சாபா மாநில முன்னாள் முதல்வர் மூசா அமான் மீதான 46 குற்றச்சாட்டுகளில் இருந்தும் அவரை விடுவித்துள்ளது.

மூசாவிற்கு எதிரான அனைத்து குற்றச்சாட்டுக்களையும் அரசு தரப்பு வழக்கறிஞர் அஸார் அப்துல் ஹமீது மீட்டுக்கொண்டதைத் தொடர்ந்து அவரை விடுதலை செய்ததாக நீதிபதி முகமட் ஜாமீல் உசேன் தெரிவித்தார்.

வழக்கின் உண்மைகளை கண்டறிவதில் எந்தவித பாரபட்சமும் இல்லாமல் நடந்துகொண்டதாக அரசு மற்றும் நீதித்துறைக்கு மூசா நன்றி தெரிவித்தார்.

2003 முதல் 2018ஆம் ஆண்டு வரை சாபா முதல்வராக இருந்த மூசா அமான், வெட்டுமர நிறுவனங்கள் தொடர்பான 30 லஞ்ச குற்றச்சாட்டுக்கள் மற்றும் 16 சட்டவிரோத பணப்பரிமாற்ற குற்றச்சாட்டுக்களை எதிர்நோக்கியிருந்தார்.

கடந்த மாதம் முன்னாள் பிரதமர் நஜிப்பின் வளர்ப்பு மகன் 1எம்டிபி ஊழல் குற்றச்சாட்டுகளிலிருந்து விடுவிக்கப்பட்டது குறிப்பிடத்தக்கது.


மலேசியாவில் நேற்று 7 பேருக்கு தொற்று; 281 பேர் குணமடைந்தனர்

கோலாலம்பூர்: மலேசியாவில் நேற்று ஆக அதிகமான எண்ணிக்கையாக 281 பேர் கொரோனா தொற்றில் இருந்து குணமடைந்து வீடு திரும்பினர். நேற்று பதிவான ஏழு புதிய கிருமித்தொற்று சம்பவங்களில் ஆறு பேர் வெளிநாட்டுக்குச் சென்று வந்தவர்கள், ஒருவர் வெளிநாட்டு ஊழியர். முதன்முறையாக மலேசியர்கள் யாருக்கும் கிருமித்தொற்று இல்லை என்றார் சுகாதார அமைச்சின் தலைமை இயக்குனர் நூர் இஷாம்.


மலேசியாவில் உள்நாட்டுப் பயணம் தொடக்கம்; ஜூன் 24ல் பள்ளி திறப்பு

மலேசியாவில் மீட்சிக்கான நடமாட்டக் கட்டுப்பாட்டு ஆணை என்னும் புதிய அம்சம் நேற்று நடப்புக்கு வந்தது. மாநிலம் விட்டு மாநிலம் மக்கள் பயணம் செய்வதற்கான தடை அதன் மூலம் அகற்றப்பட்டுள்ளது. கிட்டத்தட்ட மூன்று மாதங்களாக முடக்கிவைக்கப்பட்டு இருந்த வர்த்தக நடவடிக்கைகள் பல நேற்று மீண்டன. கிருமிப் பரவலை தடுக்கும் நோக்கில் மார்ச் 18ஆம் தேதி நடமாட்டக் கட்டுப்பாடுகளை அறிமுகம் செய்த மலேசியா ஏற்கெனவே மே 4 ஆம் தேதி சில தளர்வுகளை அறிவித்தது. அதனைத் தொடர்ந்து உற்பத்தி நிறுவனங்களும் அத்தியாவசியச் சேவைகளும் அப்போது மீண்டும் பணிகளைத் தொடங்கின.

தளர்வுடன் கூடிய புதிய ஆணைக்கு இணங்க நேற்று சிகை அலங்காரக் கூடங்கள், அழகு பராமரிப்பு நிலையங்கள் உள்ளிட்ட ஏராளமான வர்த்தக நடவடிக்கைகள் மீண்டும் செயல்படத் தொடங்கின. தமது சங்கத்தில் உறுப்பினராக உள்ள சிகை அலங்காரக் கடைகளில் அடுத்த இரு வாரங்களுக்கு முழுவதுமாக சேவைக்கு பதிவு செய்யப்பட்டிருப்பதாக மலேசிய முடிதிருத்துவோர் சங்கத் தலைவர் மைக்கல் போ தெரிவித்தார்.

போக்குவரத்து நிலையங்களில் மக்கள் நேற்றுக் காலை முதல் வரிசை பிடிக்கத் தொடங்கினர். குறிப்பாக, தலைநகர் கோலாலம்பூரில் உள்ள பிடிஎஸ் ஒருங்கிணைந்த போக்குவரத்து முனையத்திற்கு வந்த பயணிகளுக்கு உடல்வெப்பம் சோதிக்கப்பட்டது. பாதுகாப்பு இடைவெளி நடை

முறைகளையும் அவர்கள் பின்பற்றினர். நடமாட்டக் கட்டுப்பாட்டு ஆணை மேம்படுத்தப்பட்ட பகுதிகளைத் தவிர இதர பகுதிகளில் போக்குவரத்துகள் இயங்கின. அதே நேரம் நாட்டின் அனைத்துலக எல்லைகள் தொடர்ந்து மூடப்பட்டு உள்ளன.

இதற்கிடையே, இம்மாதம் 24ஆம் தேதி முதல் பள்ளிகளைக் கட்டம் கட்டமாகத் திறக்க அரசாங்கம் ஆயத்தமாகி வருவதாக கல்வி அமைச்சர் முகம்மது ரட்ஸி முகம்மது ஜிடின் தெரிவித்து உள்ளார். நாடு மீட்சியடையும் பாதையில் அடி எடுத்து வைத்திருப்பதால் மூன்று மாதங்களுக்குப் பிறகு வர்த்தகங்கள் செயல்படத் தொடங்கி உள்ளன.

பொது தேர்வுகளையும் அனைத்துலகத் தேர்வுகளையும் எதிர்நோக்கும் மாணவர்கள் முதற்கட்டமாக பள்ளிகளில் அனுமதிக்கப்படுவர். பள்ளிகளை மீண்டும் திறப்பதன் மூலம் 2,440 பள்ளிகளைச் சேர்ந்த சுமார் 500,000 மாணவர்கள் வகுப்புகளுக்குத் திரும்புவர்.

தேசிய பாதுகாப்பு மன்றம், சுகாதார அமைச்சு ஆகியவற்றுடன் கலந்து பேசிய பின்னர் பள்ளிகளைத் திறப்பது குறித்து முடிவு செய்யப்பட்டதாக நேற்று தெைலைக்காட்சியில் பேசிய போது அமைச்சர் குறிப்பிட்டார்.


புதிய கூட்டணிக்கு 107 உறுப்பினர்கள் ஆதரவு: அன்வார்

பெட்டாலிங் ஜெயா: மலேசியாவின் எதிர்க்கட்சியான பக்கத்தான் ஹரப்பானுடன் கைகோர்த்துள்ள சில நாடாளுமன்ற உறுப்பினர்கள் ‘பக்கத்தான் பிளஸ்’ என்ற புதிய கூட்டணியை உருவாக்கியுள்ளனர்.

இந்தப் புதிய கூட்டணிக்கு 107 நாடாளுமன்ற உறுப்பினர்களின் ஆதரவு இருக்கிறது என்று பக்கத்தான் ஹரப்பான் தலைவர் அன்வார் இப்ராஹிம் நேற்று தெரிவித்துள்ளார்.

பொதுமக்களின் தேர்தல் தீர்ப்பை மதிக்கவும் ஊழலை ஒழித்துக் கட்டவும் கூட்டணியின் புதிய எம்பிக்கள் ஒன்று சேர்ந்து செயல்படுவார்கள் என்றும் அவர் கூறினார்.

பக்கத்தான் பிளஸ் கூட்டணியில் இடம்பெற்ற பெரும்பாலான உறுப்பினர்கள், பக்கத்தான் ஹரப்பானைச் சேர்ந்த 91 நாடாளுமன்ற உறுப்பினர்கள் ஆவர்.

பக்கத்தான் ஹரப்பானில் மூன்று கட்சிகள் கூட்டு சேர்ந்துள்ளன. கெஅடிலான் ரக்யாட் கட்சி, ஜனநாயக செயல் கட்சி, தேசிய அமானா கட்சி ஆகியவை அந்த மூன்று கட்சிகளாகும்.

மூன்று கட்சிகளை உள்ளடக்கிய பக்கத்தான் ஹரப்பானுக்கு அன்வார் இப்ராஹிம் தலைமை வகிக்கிறார். இவர், கெஅடிலான் கட்சியின் தலைவராகவும் இருக் கிறார். மேலும் அதிகாரபூர்வ எதிர்க்கட்சித் தலைவராகவும் அன்வார் உள்ளார்.

இந்த நிலையில் பிரதமர் முகைதீன் யாசின் தலைமையிலான தேசிய கூட்டணிக்கு எதிராக எதிர்க்கட்சிகள் ஒருங்கிணைந்து செயல்பட வேண்டும் என்று நேற்று ஃபேஸ்புக்கில் வெளியிட்ட பதிவில் அன்வார் இப்ராஹிம் கேட்டுக்கொண்டார்.

செவ்வாய்க்கிழமை தமது தலைமையில் நடைபெற்ற கூட்டத்தில் டாக்டர் மகாதீர் உட்பட முக்கிய தலைவர்கள் பங்கேற்றதாகவும் அவர் சொன்னார்.

“நாம் அனைவரும் ஒன்றுகூடி கருத்திணக்கம் கண்டுள்ளோம். நமது உத்திகள் வெவ்வேறாக இருந்தாலும் இணைந்து செயல்பட வேண்டும். இதில் உறுப்பினர்கள் அனைவரும் உறுதியாக இருக்க வேண்டும்,” என்று மேலும் அவர் சொன்னார்.

“கொவிட்-19 கிருமிப் பரவலால் வீழ்ந்து கிடக்கும் பொருளியலை மீட்டெடுக்க பிரதமர் முகைதீன் அரசாங்கம், 35 பில்லியன் ரிங்கிட் மதிப்புள்ள தேசிய பொருளியல் மீட்புத் திட்டத்தை அறிவித்துள்ளது.

“ஆனால் பொருளியலைத் தூண்டும் திட்டம் குறித்து நாடாளுமன்றத்தில் விவாதிக்கப்படவில்லை. இது பற்றி கேள்விகேட்க எம்பிக்களுக்கு வாய்ப்பு கொடுக்கப்படவில்லை. விவாதமே இல்லாமல் பல பில்லியன் ரிங்கிட் நிதி ஒதுக்கும் ஒரே நாடு உலகில் மலேசியாவாகத்தான் இருக்கும். வரும் மாதங்களில் பொருளி யலை மேலும் பாதிக்கும் விவகாரங்களுக்கு விரைவில் அரசாங்கம் தீர்வு காண வேண்டும்,” என்று அன்வார் தெரிவித்தார்.


மாமன்னருடன் பிரதமர் முகைதீன் சந்திப்பு

கோலாலம்பூர்: அமைச்சரவைக் கூட்டத்திற்கு முந்தைய சந்திப்புக்காக நேற்று மாமன்னரை பிரதமர் முகைதீன் யாசின் சந்தித்துப் பேசியுள்ளார்.

இந்த நேரடிச் சந்திப்பு காலை 8.30 மணிக்குத் தொடங்கி ஒரு மணி நேரத்துக்கு மேல் நீடித்தது. நடமாட்டக் கட்டுப்பாடுகளைத் தளர்த்தும் நடவடிக்கைகளை அம லாக்குவது குறித்து இருவரும் ஆலோசித்ததாக இஸ்தானா நெகாரா நிர்வாகி அகமட் ஃபாடில் சம்சுதீன் சொன்னார்.

மாமன்னர் சுல்தான் அப்துல்லா ரியாதுடினும் பிரதமர் முகைதீன் யாசினும் நேருக்கு நேர் சந்திப்பது இது இரண்டாவது முறை என்று பெர்னாமா தகவல்கள் தெரிவிக்கின்றன.

இதற்கு முன்பு மார்ச் 18ஆம் தேதி மாமன்னரும் பிரதமரும் நேரடியாகச் சந்தித்தனர். கடந்த ஏப்ரல் 15ஆம் தேதி காணொளி வழியாகவும் இருவரும் சந்தித்துள்ளனர்.

இந்த சமயத்தில் அரண்மனையில் உள்ள ஊழியர் ஒருவருக்கு கிருமி தொற்றியதால் மாமன்னரும் அரச குடும்பத்தினரும் தங்களை 14 நாட்கள் தனிமைப்படுத்திக் கொண்டனர்.

இவ்வாண்டு ஜூன் 4ஆம் தேதியன்றும் இருவரும் காணொளி வழியாக ஆலோசனை நடத்தியதாக திரு அகமட் ஃபாடில் சம்சுதீன் குறிப்பிட்டார்.


ஈப்போ ஸ்ரீ வீரமாகாளியம்மன் ஆலயத்தில் நாளை முதல் பக்தர்களுக்கு அனுமதி

மலேசியாவின் லோரோங் ஈப்போவில் அமைந்துள்ள ஸ்ரீ வீரமாகாளியம்மன் ஆலயத்திற்குச் செல்ல நாளை முதல் பக்தர்களுக்கு அனுமதி அளிக்கப்பட்டுள்ளது.

ஆலயத்துக்குள் பக்தர்கள் செல்வதற்கு அனுமதி கோரி மலேசிய இந்து சங்கத்துக்கு விண்ணப்பித்ததையும், கடுமையான கட்டுப்பாடுகளைக் கடைப்பிடிக்க வேண்டும் என்ற நிபந்தனையுடன் சங்கம் அனுமதி அளித்ததையும் அந்த ஆலயத்தின் துணைத் தலைவர் எஸ்.தேவராஜ், பெர்னாமா செய்தி நிறுவனத்திடம் குறிப்பிட்டார்.

முகக்கவசம் அணிவது, உடல் வெப்பநிலையை அளப்பது, தங்களது தொடர்பு தகவல்களைப் பதிவு செய்வது போன்றவற்றை ஆலயத்துக்குள் நுழையும் முன்பு பக்தர்கள் மேற்கொள்ள வேண்டியது அவசியம்.

“இப்போது முதல் வெள்ளி மற்றும் சனிக்கிழமைகளில் மாலை 6 முதல் இரவு 9 மணி வரை ஆலயம் திறந்திருக்கும்,” என்றார் அவர்.

ஆலயத்துக்குள் ஒரு நேரத்தில் 30 பேருக்கு மேல் இருக்கக்கூடாது என்ற கட்டுப்பாடும் நடப்பில் உள்ளது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


‘மகாதீரின் பதவி விலகல் அவர் முன்னரே திட்டமிட்டது’

கோலாலம்பூர்: ஆளும் கூட்டணிக் கட்சிகளின் மறுசீரமைப்புக்காக மலேசிய பிரதமராக இருந்த டாக்டர் மகாதீர் பதவி விலகுவது தொடர்பான ஒலிப்பதிவு ஒன்று சமூக ஊடகங்களுக்குக் கசிந்துள்ளது.

பிப்ரவரி மாதம் 23ஆம் தேதியன்று நடந்த பெர்சத்து கட்சியின் உச்ச மன்றக் கூட்டத்தில் நடந்த கலந்துரையாடலைக் கொண்ட அந்த ஒலிப்பதிவில், ஒரு மூத்த பெர்சத்து தலைவரின் குரல் ஒலிக்கிறது. கட்சிகளின் மறுசீரமைப்புக்காக இரு வேறுபட்ட சூழல்களைப் பற்றி அந்தக் குரல் கூறுவதாக அமைந்துள்ளது.

இரு சூழல்களிலும் பிரதமர் பதவி விலகத் தேவையில்லை என்றும் கூறப்பட்டது. இதற்குமுன் பிரதமர் பதவியிலிருந்து வலுக்கட்டாயமாக விலக வேண்டியிருந்ததாக டாக்டர் மகாதீர் கூறியிருந்தார். பெர்சத்து கட்சியின் ஆதரவை இழந்ததாலும் முன்னாள் எதிர்க்கட்சியான அம்னோவை முழுமையாக ஏற்றுக்கொள்ள விரும்பாததாலும் இந்த நிலை தமக்கு நேர்ந்துள்ளதாக அவர் சுட்டினார்.

பிப்ரவரியில் பக்கத்தான் ஹரப்பான் கூட்டணியின் வீழ்ச்சிக்கு முன் நடந்த பெர்சத்து உச்ச மன்றக் கூட்டத்தில் பேசப்பட்டதை கொண்ட மூன்றாவது ஒலிப்பதிவு கசிவு இது என்று ‘மலேமெய்ல்’ செய்தி நிறுவனம் குறிப்பிட்டது.


நெடுஞ்சாலையில் நாயைக் காப்பாற்றிய போலிசார்

மலேசியாவின் ஒன்றிணைந்த நெடுஞ்சாலையில் காயமடைந்த நாயை போக்குவரத்து போலிசார் காப்பாற்றினர். சிலாங்கூர் மாநிலத்தின் ஷா அலாம் நகரைச் சேர்ந்த அந்த அதிகாரிகளையும் பாதிக்கப்பட்ட நாயையும் காட்டும் படம் ஒன்று சமூக ஊடகங்களில் வேகமாக பரவி வருகிறது.

இலேசாகக் காயமடைந்த இந்நாய்க்கு அடிப்படை சிகிச்சை கொடுக்கப்பட்ட பிறகு அது மீண்டும் நடக்க முடிந்ததாக மலேசியாவின் பேஸ்புக் பக்கம் குறிப்பிடுகிறது.

"இப்புவியிலுள்ள ஒவ்வோர் உயிரினமும் மதிப்புமிக்கது. ஒவ்வோர் உயிரும் சுகமாகவும் நிம்மதியுடனும் வாழவேண்டும் என்பதால் நாம் நல்லது செய்யவேண்டும், ஒருவர் மீது ஒருவர் அன்பு காட்டவேண்டும்," என்று அந்தப் பக்கத்திலுள்ள ஒரு பதிவு குறிப்பிடுகிறது.


திடீர் தேர்தலுக்கு மலேசிய பிரதமர் முகைதீன் திட்டம்

மலேசியாவில் இவ்வாண்டு இறுதிக்குள் பொதுத் தேர்தலை நடத்த அந்நாட்டுப் பிரதமர் முகைதீன் யாசின் திட்டமிட்டு வருவதாகத் தகவல்கள் கூறுகின்றன.

பெர்சத்து கட்சியை உடைத்து, தேசிய முன்னணி மற்றும் ‘பாஸ்’ கட்சி ஆதரவுடன் ‘பெரிக்காத்தான் நேஷனல்’ என்ற புதிய கூட்டணியை அமைத்து, கொல்லைப்புறம் வழியாக அதிகாரத்தைப் பிடித்துவிட்டதாகவும் பெரும்பான்மை ஆதரவின்றி பதவியில் நீடித்து வருவதாகவும் தம் மீது குற்றம் சாட்டப்பட்டு வரும் நிலையில், அதற்கு முடிவுகட்ட திரு முகைதீன் தீர்மானித்துவிட்டதாகச் சொல்லப்படுகிறது.

பெர்சத்து கட்சியின் தலைவரான திரு முகைதீன், இம்மாதம் 4ஆம் தேதி நடந்த உச்ச மன்றக் கூட்டத்தின்போதும் அதற்கடுத்த நாட்களில் கட்சியின் மாநிலத் தலைவர்களைச் சந்தித்தபோதும் தமது நோக்கங்களைத் தெளிவாகக் கூறிவிட்டதாக கட்சி வட்டாரங்களைச் சுட்டி ஸ்ட்ரெய்ட்ஸ் டைம்ஸ் செய்தி வெளியிட்டு இருக்கிறது.

‘பெரிக்காத்தான் நேஷனல்’ கூட்டணியில் இடம்பெற்றுள்ள பல கட்சிகளும் புதிய தேர்தல் கூட்டணி உடன்பாட்டைச் செய்துகொள்ளும் முயற்சியில் இறங்கி உள்ள நிலையில், திடீர் தேர்தல் குறித்த செய்தி வெளியாகி இருக்கிறது.

“அடித்தள அமைப்புகளை பிரதமர் சந்தித்து வருவதாகவும் தேர்தலுக்கு ஆயத்தமாகும்படி கட்சித் தலைவர்கள் அனைவரையும் அறிவுறுத்தி வருவதாகவும்’ பெர்சத்து உச்ச மன்ற உறுப்பினர் வான் சைஃபுல் வான் ஜன் உறுதிப்படுத்தியதாக ஸ்ட்ரெய்ட்ஸ் டைம்ஸ் தெரிவித்தது.

“கொரோனா பரவல் நிலவரம் மேம்பட்டதும் கூடிய விரைவில் பொதுத் தேர்தலை நடத்தும் யோசனையை நான் வரவேற்கிறேன். அப்படிச் செய்வதன்மூலம் கொல்லைப்புற அரசாங்கம் என்ற அவதூறுப் பிரசாரத்தையும் முடிவுக்குக் கொண்டு வருவதுடன், நிலையான ‘பெரிக்காத்தான் நேஷனல்’ அரசாங்கம் அமையவும் அது உதவும்,” என்றார் திரு வான் சைஃபுல்.

வாக்குகளைக் கவரும்விதமாக இவ்வாண்டு இறுதிக்குள் ‘தேர்தல் பட்ஜெட்’டை அறிவித்துவிட்டு, நாடாளுமன்றத்தைக் கலைக்கும் திட்டமும் இருப்பதாகப் பேச்சு அடிபடுகிறது.

மலேசியாவில் நிலவும் அரசியல் நிலைத்தன்மையின்மைக்கு முடிவு கட்டும் விதமாக பொதுத் தேர்தலை எதிர்கொள்ளத் தயார் என்று அம்னோ தலைவர் ஸாகிட் ஹமிடியும் முன்னாள் பிரதமர் நஜிப் ரசாக்கும் கடந்த வாரம் கூறியிருந்தனர்.

மகாதீரின் ‘புதிய’ கட்சி:
மலேசிய அரசியல்வாதிகளை நையாண்டி செய்யும் விதமாக, புதிய கட்சி ஒன்றைத் தொடங்க விரும்புவதாக அந்நாட்டின் முன்னாள் பிரதமர் மகாதீர் தெரிவித்துள்ளார். ‘எனக்கு என்ன கிடைக்கும்?’ என்று அந்தக் கட்சிக்கு பெயர் வைக்கப்படும் என்று அவர் கிண்டலாகக் கூறினார்.

பிரதமர் பதவியைத் தக்கவைத்துக்கொள்ள திரு முகைதீன், நாடாளுமன்ற உறுப்பினர்களுக்கு அமைச்சர், துணை அமைச்சர், அரசாங்கம் தொடர்புடைய நிறுவனங்களின் தலைவர் போன்ற பதவிகளைத் தந்து ஆதரவு திரட்டுவதாக டாக்டர் மகாதீர் குற்றம் சுமத்தியுள்ளார். நிறைய பணம் சம்பாதிக்க ஆசைப்படுவோருக்காக புதிய கட்சி தொடங்கவுள்ளதாகவும் அதில் சேருவோருக்கு கட்சியில் உயர் பதவி வழங்கப்படும் என்றும் அவர் கிண்டலாகக் கூறியுள்ளார்.


கோலாலம்பூர்: மலேசியாவில் மேலும் 33 பேருக்கு கொரோனா கிருமித்தொற்று ஏற்பட்டுள்ளது. இதன் மூலம் மலேசியாவில் கொரோனா கிருமித்தொற்றால் பாதிக்கப்பட்டோர் எண்ணிக்கை 8,402ஆக அதிகரித்துள்ளது.

கிருமித்தொற்று காரணமாக மலேசியாவில் மேலும் ஒருவர் உயிரிழந்துவிட்டதாக அந்நாட்டு சுகாதார அமைச்சு தெரிவித்துள்ளது.

கிருமித்தொற்றால் மலேசியாவில் இதுவரை 119 பேர் மாண்டுவிட்டனர்.

நேற்று முன்தினம் 31 பேருக்குக் கிருமித்தொற்று ஏற்பட்டதாக தெரிவிக்கப்பட்டது.

கடந்த திங்கட்கிழமையிலிருந்து புதன்கிழமை வரை கிருமித்தொற்றால் பாதிக்கப்பட்டோர் எண்ணிக்கை குறைவாக இருந்தது.

ஆனால் கடந்த இரண்டு நாட்களாக பாதிக்கப்பட்டோர் எண்ணிக்கை திடீரென்று அதிகரித்துள்ளது.

இந்நிலையில், மூன்று மாதங்களுக்குப் பிறகு மலேசியாவில் உள்ள பல பள்ளிவாசல்கள் நேற்று வெள்ளிக்கிழமை தொழுகைக்காக திறக்கப்பட்டன.

கொரோனா கிருமித்தொற்றால் புதிதாக எந்த ஒரு பாதிப்பும் இல்லாத இடங்களில் உள்ள பள்ளிவாசல்களுக்கு மட்டுமே வெள்ளிக்கிழமைத் தொழுகைக்குத் திறக்க அனுமதி வழங்கப்பட்டுள்ளது.

பள்ளிவாசல்களில் மூன்றில் ஒரு பரப்பளவை மட்டும் வழிபாடு செய்ய வருவோருக்குத் திறந்துவிட அனுமதி வழங்கப்பட்டுள்ளது.

பள்ளிவாசலுக்கு இறை வழிபாடு செய்ய வருவோர் முகக்கவசம் அணிந்துகொள்ள வேண்டும்.

இரண்டிலிருந்து மூன்று மீட்டர் பாதுகாப்பான தூர இடைவெளியைக் கடைப்பிடிக்க வேண்டும்.

அதிகபட்சம் 40 பேருக்கு மட்டுமே பள்ளிவாசலுக்குள் செல்ல அனுமதி வழங்கப்பட்டுள்ளது.

கொரோனா கிருமித்தொற்றால் எந்த ஒரு பாதிப்பும் இல்லாத இடங்களில் உள்ள முஸ்லிம் அல்லாத பிற சமயங்களின் வழிபாட்டுத் தலங்கள் திறக்க அண்மையில் அனுமதி வழங்கப்பட்டது.

வழிபாட்டுத் தலங்களின் பரப்பளவைப் பொறுத்து உள்ளே சென்று வழிபட அதிகபட்சமாக 30 பேருக்கு மட்டும் அனுமதி வழங்கப்படுகிறது.

இதற்கிடையே, கொரோனா கிருமித்தொற்று காரணமாக மலேசியாவின் சுற்றுலாத்துறை பெரிதும் பாதிக்கப்பட்டுள்ளது.

மலேசியாவின் பிரசித்தி பெற்ற சுற்றுலாத் தளங்களில் தியோமான் தீவும் ஒன்றும்.

சுற்றுப்பயணிகளின் வருகை இல்லாததால் அங்கு இருக்கும் ஆகப் பெரிய ஹோட்டலான பெர்ஜயா தியோமான் ரிசோர்ட்

இம்மாதம் 15ஆம் தேதியுடன் மூடுகிறது. புதுப்பிப்புப் பணிகளுக்குப் பின் அது மீண்டும் திறக்கப்படும் என்று தெரிவிக்கப்்பட்டது.


மலேசியா: அன்றாட கொவிட்-19 அறிவிப்பு இனி இல்லை

கோலாலம்பூர்: மலேசியாவில் மூன்று மாதங்களுக்குப் பிறகு கிருமித்தொற்று சம்பவங்கள் குறைந்து

வரும் நிலையில், சமூக ஊடகங்களில் அன்றாடம் நேரடியாக ஒளிபரப்பாகி வந்த கொவிட்-19 பாதுகாப்பு மற்றும் சுகாதார விளக்க சந்திப்பை நிறுத்த அந்நாடு முடிவு செய்துள்ளது.

கொரோனா தொற்று பாதுகாப்பு நடவடிக்கைகள் குறித்து தற்காப்பு மூத்த அமைச்சர் இஸ்மாயில் சப்ரி யாக்கோப்பும் கிருமித்தொற்று நிலவரம் குறித்து சுகாதார அமைச்சின் இயக்குநர் நூர் ஹிஷாம் அப்துல்லாவும் அன்றாடம் விளக்கம் அளித்து வந்தனர்.

இந்த விளக்கக் கூட்டம் இன்று முதல் வாரத்திற்கு மூன்று நாட்களாக குறைக்கப்பட்டுள்ளது.

திங்கள், புதன் மற்றும் வெள்ளிக்கிழமைகளில் இந்த விளக்கக் கூட்டம் இருக்கும் என நேற்று புத்ரஜெயாவில் நடைபெற்ற செய்தியாளர் கூட்டத்தில் பேசிய போது இஸ்மாயில் சப்ரி யாக்கோப் கூறினார்.

இதற்குப் பிறகு இனிமேல் வண்ணமயமான பாத்தேக் சட்டையை காட்சி இருக்காது என இஸ்மாயில் சப்ரி செய்தியாளர்களிடம் நகைச்சுவையுடன் கூறினார்.

செய்தியாளர் கூட்டத்திற்கு அவர் அணிந்துவரும் பாத்தேக் சட்டை குறித்து சமுக வலைத்தளங்களில் பரவலான மீம்ஸ் வெளியானதைச் சுட்டிக்காட்டும் வகையில் அவரது நகைச்சுவை இருந்தது.

இதற்கிடையே, கிருமித்தொற்று நிலவரம் குறித்து அன்றாட அறிக்கை வெளியிடப்படும் என்று மலேசியாவின் சுகாதார அமைச்சு கூறியுள்ளது.

மலேசியாவில் நேற்று புதிதாக எட்டு பேருக்குக் கிருமித்தொற்று உறுதி செய்யப்பட்டதாகவும் ஒருவர் மாண்டதாகவும் நேற்று மாலை கடைசியாக நடந்த அன்றாட விளக்கக் கூட்டத்தில் தெரிவிக்கப்பட் டது.

மலேசியாவில் மொத்தம் 8,453 பேர் கிருமித்தொற்றால் பாதிக்கப்பட்டுள்ளனர், 121 பேர் பலியாகினர்.


மலேசியப் பிரதமர் முகைதீனுக்கு ஆதரவாக சாபா மாநில சட்டமன்ற உறுப்பினர்கள்

கோத்தா கினபாலு: மலேசியாவின் சாபா மாநிலத்தை ஆட்சி செய்யும் வாரிசான் சாபா கட்சியுடன் கூட்டணி அமைத்திருக்கும் அப்கோ கட்சியை சேர்ந்த இரண்டு சட்டமன்ற உறுப்பினர்கள் அக்கட்சியிலிருந்து விலகியுள்ளனர்.

சுயேட்சை சட்டமன்ற உறுப்பினர்கள் என்கிற முறையில் மலேசியப் பிரதமர் முகைதீன் யாசின் தலைமையிலான பெரிக்காத்தான் நேஷனல் கூட்டணியை ஆதரிக்கப்போவதாக அவர்கள் இருவரும் தெரிவித்துள்ளனர்.

பெரிக்காத்தான் கூட்டணி அரசாங்கத்தை ஆதரிப்பதுதான் கெட்டிக்காரத்தனம் என்று கோலா பென்யு சட்டமன்ற உறுப்பினர் லிமுஸ் ஜுரியும் சுகுட் சட்டமன்ற உறுப்பினர் ஜேம்ஸ் ராட்டிப்பும் தெரிவித்தனர்.

“அப்கோ கட்சியிலிருந்து விலகி பெரிக்காத்தான் நேஷனல் கூட்டணியை ஆதரிக்க யாரும் எங்களுக்கு நெருக்குதல் அளிக்கவில்லை. இது நாங்களாகவே எடுத்துள்ள முடிவு,” என்றார் திரு லிமுஸ். அப்கோ கட்சியிலிருந்து விலகப்போவதில்லை என்று அவர் அண்மையில் கூறியிருந்தது குறிப்பிடத்தக்கது. எதிர்க்கட்சி ஆட்சி புரியும் மாநிலமாக இருப்பதைவிட ஆளும் கட்சி ஆட்சி செய்யும் மாநிலமாக இருந்தால் சாபாவுக்கு நல்லது என்று அவர் கூறினார். இந்தக் கருத்தையே திரு ஜேம்ஸ் கூறினார்.

சாபாவின் முன்னாள் முதல்வர் முசா அமானுக்கு அனைத்து சட்டமன்ற உறுப்பினர்களின் ஆதரவு இருந்தால் அவரை ஆதரிக்கத் தயாராக இருப்பதாக திரு ஜேம்ஸ் தெரிவித்தார். சாபாவின் ஆளும் கூட்டணியிலிருந்து மேலும் பல சட்டமன்ற உறுப்பினர்கள் அடுத்த சில நாட்களில் கட்சி தாவுவர் என்று தாம் எதிர்பார்ப்பதாக அவர் கூறினார்.

இந்த இரு சட்டமன்ற உறுப்பினர்கள் கட்சி தாவினாலும் முதல்வர் முகம்மது ஷஃபி அப்டால் தொடர்ந்து வலிமைமிக்க நிலையில் இருக்கிறார்.

அவரது கூட்டணி சாபா சட்டமன்றத்தில் அறுதிப் பெரும்பான்மையைக் கொண்டுள்ளது.


புற்றுநோய் மீண்டும் ஏற்பட்டிருப்பதாகக் கூறப்படும் தகவலுக்கு மறுப்பு தெரிவித்த மலேசிய பிரதமர்

மலேசிய பிரதமர் முகைதின் யாசின், தம்முடைய உடல்நலம் குறித்து பரவும் வதந்திகளை மறுத்துள்ளார். திரு முகைதினுக்கு தற்போது புற்றுநோய் இல்லை என்பதைக் குறிப்பிடும் மருத்துவ அறிக்கைகள் வெளியிடப்பட்டுள்ளன.

திரு முகைதினுக்கு 2018ஆம் ஆண்டில் கணையத்தில் புற்றுநோய் ஏற்பட்டது. அப்போது அளிக்கப்பட்ட சிகிச்சையில் புற்றுநோய்க் கட்டிகள் அகற்றப்பட்டு, வேதிமுறை சிகிச்சைகளும் அளிக்கப்பட்டன. இதனைக் குறிப்பிடும் பன்டாய் மருத்துவ நிலையத்தின் அறிக்கையை பிரதமர் அலுவலகம் வெளியிட்டது.

“பிரதமர் முகைதினுக்கு தற்போது புற்றுநோய் இருப்பதற்கான ஆதாரம் இல்லை என பல மருத்துவ நிபுணர்கள் உறுதிப்படுத்தியுள்ள நிலையில், அந்த நோய் அவருக்கு மீண்டும் வருவது தொடர்பான ஆதாரமும் இல்லை. பிரதமர் முகைதின் தனது அலுவல்களை மேற்கொள்ளும் விதத்தில் மருத்துவ ரீதியாக உடல்நலத்துடன் இருக்கிறார்,” என பிரதமர் அலுவலகம் தெரிவித்தது.

கடந்த மாதத்தில் தனிமைப்படுத்தல் விதிமுறைகளை மீறி, அதிகாரிகளைச் சந்தித்ததாகக் கூறப்பட்டதையும் திரு முகைதின் மறுத்துள்ளார். அந்த அதிகாரிகளுக்கு, பின்னர் கொரோனா கிருமித்தொற்று உறுதி செய்யப்பட்டதாகத் தகவல்கள் வெளியாகியிருந்தன.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


(காணொளி): எலி புளுக்கைகளுடன் அருவருக்கத் தக்க நிலையில் இருந்த சோயா தொழிற்சாலையை மூட உத்தரவிட்ட மலேசியா

சுகாதார மற்றும் பாதுகாப்பு விதிமீறல்களுக்காக, கோலாலம்பூரில் இருக்கும் சோயா உணவுப்பொருள் செயலாக்க தொழிற்சாலை ஒன்றை கோலாலம்பூர் நகரமன்றம் (DBKL) நேற்று (ஜூன் 15) மூடியது.

சுகாதார மற்றும் சுற்றுப்புறத் துறையைச் சேர்ந்த DBKL அதிகாரி ஒருவர், அந்த தொழிற்சாலையின் நிலைமையைப் பார்த்து இந்த முடிவை எடுத்ததாகத் தெரிவித்தார்.

Remote video URL

“அந்த இடத்தைப் பார்த்ததும் கட்டுப்படுத்த முடியாத அளவுக்கு வாந்தி வந்தது. இனிமேல் சோயாவையே சாப்பிடக்கூடாது என்று முடிவெடுக்கும் அளவுக்கு அந்த இடம் மோசமாக இருந்தது,” என்றார் அவர்.

பொதுமக்களில் ஒருவர் அளித்த தகவலின்படி அந்த இடத்தை அதிகாரிகள் பார்வையிட்டனர். அங்கு கரப்பான்பூச்சிகளும் எலியின் எச்சங்களும் காணப்பட்டதாகத் தெரிவிக்கப்பட்டது.

அங்கிருந்த நிலவரப்படி, தரையில்தான் சோயா தயாரிக்கப்பட்டதாகத் தெரிவிக்கப்பட்டது.

அங்கு பணியில் ஈடுபட்டிருந்தவர்கள் கையுறை, தலைக்கவசம் உள்ளிட்ட பாதுகாப்பு கவசங்களை அணிந்திருக்கவில்லை; அவர்களில் பலர் சட்டைகூட அணிந்திருக்கவில்லை.

உணவுப் பொருள்கள் சட்டம் 1983ன் 11வது பிரிவின்கீழ் அந்த தொழிற்சாலை 14 நாட்களுக்கு மூட ஆணையிடப்பட்டுள்ளது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


மலேசியாவில் புதிதாக  11 பேருக்கு கொரோனா

புத்ராஜெயா: மலேசியாவில் நேற்று மேலும் 11 பேருக்கு கொரோனா கிருமித்தொற்று ஏற்பட்டுள்ளது. இதன் மூலம் அந்நாட்டில் மொத்தம் 8,505 பேர் அந்நோயால் பாதிக்கப்பட்டுள்ளனர்.

பாதிக்கப்பட்டுள்ள 11 பேரில் ஒருவர் வெளிநாட்டிலிருந்து திரும்பிய மலேசியராவார். வெளிநாட்டில் இருந்தபோது அவருக்குக் கிருமித்தொற்று ஏற்பட்டது.

10 பேருக்கு உள்ளூரில் சமூக அளவில் கொரோனா கிருமி பரவியதாக தெரிவித்த மலேசிய சுகாதாரத்துறை தலைமை இயக்குநர் டாக்டர் நூர் ஹிஷாம் அப்துல்லா, அவர்களில் நால்வர் மலேசியர்கள் என்று தெரிவித்தார்.

அவர்களில் மூவர் சரவாக்கில் கிருமித்தொற்றால் பாதிக்கப்பட்டோருடன் தொடர்பில் இருந்தவர்கள் என்று தெரிவிக்கப்பட்டது.

பாதிக்கப்பட்ட ஆறு வெளிநாட்டவர்களில் இருவர் கோலாலம்பூரில் இருந்ததாகவும் நால்வர் நெகிரி செம்பிலானில் இருந்ததாகவும் டாக்டர் நூர் ஹிஷாம் தெரிவித்தார்.

கிருமித்தொற்று காரணமாக நேற்று மலேசியாவில் மரணங்கள் ஏதும் பதிவாகவில்லை என்று தெரிவிக்கப்பட்டது.


ஆள்கடத்தல் கும்பலுக்கு உதவிய மலேசிய போலிஸ், ராணுவ அதிகாரிகள் கைது

ஆள்கடத்தல், போதைப்பொருள் கடத்தல் கும்பலுக்கு உதவிய குற்றத்துக்காக மலேசிய அரச போலிஸ் படை, மலேசிய ஆயுதப் படைகள் ஆகியவற்றைச் சேர்ந்த 18 அதிகாரிகள் கைது செய்யப்பட்டுள்ளனர்.

மாதத்துக்கு 500 ரிங்கிட்டிருலிருந்து 1,000 ரிங்கிட் வரை லஞ்சம் வாங்கிக்கொண்டு ரகசியத் தகவல்களைக் கடத்தல் கும்பலுக்கு அவர்கள் கசியவிட்டு துரோகச் செயலில் ஈடுபட்டதாக தெரிவிக்கப்பட்டுள்ளது.

குடியேறிகளைக் கடத்தும் கும்பலைச் சேர்ந்த 40 பேர் இம்மாதம் 4ஆம் தேதி பிடிபட்டதை அடுத்து, இந்த 18 அதிகாரிகளின் குற்றங்கள் வெளிச்சத்துக்கு வந்ததாக ஜோகூர் போலிஸ் படைத் தலைவர் அயூப் கான் மைதீன் பிச்சே தெரிவித்தார்.

“கடந்த மூன்று ஆண்டுகளாக ஜோகூர் மாநிலத்தின் கிழக்குக் கடலோரப் பகுதியில் ஆள்கடத்தல், போதைப்பொருள் கடத்தல் ஆகியவற்றில் ஈடுபட்டு வந்த கும்பலுடன் தொடர்பு வைத்திருந்த சந்தேகத்தின் பேரில் மலேசிய அரச போலிஸ் படை, மலேசிய ஆயுதப் படைகள் ஆகியவற்றைச் சேர்ந்த 18 பேர் கைது செய்யப்பட்டுள்ளனர்.

“கைது செய்யப்பட்ட அனைவரும் 24 வயதிலிருந்து 41 வயதுக்கு உட்பட்ட ஆடவர்கள்.

“இம்மாதம் 15ஆம் தேதியிலிருந்து மத்திய புலனாய்வுத் துறை நடத்திய அதிரடி நடவடிக்கையின் மூலம் இவர்கள் அனைவரும் சிக்கினர்,” என்று ஜோகூர் போலிஸ் தலைமையகத்தில் இன்று (ஜூன்18) செய்தியாளர்களிடம் திரு அயூப் கான் தெரிவித்தார்.

கைது செய்யப்பட்டவர்களில் ஐவர் மலேசிய ஆயுதப் படைகளைச் சேர்ந்தவர்கள். அவர்கள் அனைவரும் வெவ்வேறு பதவிகளை வகிப்பவர்கள்.

உதவி கண்காணிப்பாளர் பதவி வகிக்கும் போலிஸ் அதிகாரி ஒருவரும் கைது செய்யப்பட்டவர்களில் அடங்குவார் என்று தெரிவிக்கப்பட்டுள்ளது.

போலிஸ் நடவடிக்கைகள் பற்றி கும்பலுக்கு இந்தச் சந்தேக நபர்கள் தெரிவித்ததாக விசாரணையில் தெரியவந்துள்ளதாக திரு அயூப் கான் கூறினார்.

குடியேறிகளையும் போதைப்பொருளையும் கடத்த அந்த சட்டவிரோத கும்பலுக்கு உதவும் வகையில் முக்கிய தகவல்களை அவர்கள் மறைத்ததாகக் கூறப்படுகிறது. கைது செய்யப்பட்ட அதிகாரிகளிடம் விசாரணை நடத்தப்படுகிறது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


மலேசிய பிரதமர் பதவிக்கு மகாதீரா? அன்வாரா?: எதிர்க்கட்சி பிளவு; முகைதீனுக்கு சாதகம்

மலேசியாவின் பிரதமராக டாக்டர் மகாதீர் முகம்மது திரும்ப வேண்டும் என்று ஜனநாயக செயல் கட்சியின் (டிஏபி) வெளிப்படையான ஆதரவு, அன்வார் இப்ராஹிம் தலைமையில் இயங்கும் பக்கத்தான் ஹரப்பான் கட்சிக்குள்ளேயே பிளவு இருப்பதைக் காட்டியுள்ளது.

மார்ச் 1ஆம் தேதி முதல் பிரதமர் பதவியை ஏற்ற முகைதீன் யாசினுக்கு சட்டபூர்வமாக ஏற்பட்டுள்ள சவாலை இது ஒரு முடிவுக்குக் கொண்டுவரலாம்.

கடந்த செவ்வாய்க்கிழமையன்று ‘பக்கத்தான் ஹரப்பான் பிளஸ்’ (பிஹெச் பிளஸ்) கட்சி, பிரதமர் வேட்பாளர் ஒருவரை முடிவுசெய்யவுள்ளதாக இருந்தது. இதையடுத்து ஒரு முடிவுக்கு வந்துவிட்டதாக புதன்கிழமையன்று பிகேஆர் கட்சித் தலைவர் திரு அன்வார் அறிவித்தார்.

இருப்பினும் ‘பிஹெச் பிளஸ்’ கூட்டணியில் இணைந்துள்ள சாபா வரிசான் கட்சியிடமும் டாக்டர் மகாதீரை ஆதரித்த முகைதீனின் பெர்சத்து மலேசிய கட்சியின் ஐந்து உறுப்பினர்களிடமும் கேட்ட பின்னரே இறுதி முடிவை எடுக்க முடியும் என்றார் அவர்.

ஆனால் தங்களின் கூட்டணி ஒருமித்த முடிவுக்கு இன்னும் வரவில்லை என்று அதே நாளன்று டிஏபி கட்சியின் ஏற்பாட்டுச் செயலாளர் அந்தோணி லோக் தெரிவித்தார். மேலும் திரு அன்வார் துணைப் பிரதமராகி, ஆறு மாதங்களுக்குப் பிறகு டாக்டர் மகாதீரிடமிருந்து பிரதமர் பதவியை ஏற்கும் திட்டம் குறித்து பிகேஆர் கட்சி முடிவெடுப்பதற்காக ‘பிஹெச் பிளஸ்’ கூட்டணியில் உள்ள மற்றவர்கள் காத்துக்கொண்டிருந்ததாகவும் திரு லோக் சொன்னார்.

இந்நிலையில் டாக்டர் மகாதீருக்காக டிஏபி கட்சி வெளிப்படையாக தன் ஆதரவைக் காட்டுவதைக் கொண்டு, பக்கத்தான் ஹரப்பானின் 91 உறுப்பினர்களையும் தம் கட்டுப்பாட்டில் வைத்திருப்பதாக திரு அன்வார் பெருமை அடித்துக்கொள்ள முடியாது என்று கவனிப்பாளர்கள் கூறுகின்றனர்.

“பெரும்பான்மையைக் கொண்டுள்ளதாக அன்வார் இனி கூற முடியாது. கூட்டணியின் ஒருமித்த கருத்தை அவர் ஏற்க மறுத்தால், அது முகைதீனுக்கு ஏற்பட்டுள்ள சவாலை ஒரு முடிவுக்குக் கொண்டுவரலாம். பக்கத்தான் ஹரப்பான்கூட சிதைவடையலாம்,” என்றார் அரசியல் கவனிப்பாளர் திரு அடிப் ஸல்கப்லி.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
 https://tmsub.sg/online


மலேசியர்களை அனுமதித்தால் சிங்கப்பூரர்களுக்கு கட்டுப்பாடு விலக்கப்படலாம்: மலேசியா

கொவிட்-19 பரிசோதனை, இல்லத் தனிமை ஆகிய கட்டுப்பாடுகள் இன்றி சிங்கப்பூரர்கள் மலேசியாவுக்குள் நுழைய அனுமதிக்கப்படக்கூடும் என்றும் அதேபோல மலேசியர்களுக்கும் பரஸ்பர ஏற்பாடுகள் செய்யப்பட வேண்டியிருக்கும் என்றும் மலேசியா கூறியுள்ளது.

சிங்கப்பூர், புருணை ஆகிய நாடுகளின் குடிமக்கள் மலேசியாவுக்குள் கட்டுப்பாடுகளின்றி நுழைய அனுமதிக்கப்படும்போது அவ்விரு நாடுகளுக்குள் நுழையும் மலேசியர்களுக்கும் அதேபோன்ற நீக்குப்போக்கு நடைமுறை பின்பற்றப்பட வேண்டும் என மலேசிய மூத்த அமைச்சர் இஸ்மாயில் சாப்ரி யாக்கோப் இன்று (ஜூன் 19) செய்தியாளர்களிடம் தெரிவித்தார்.

சிங்கப்பூரும் புருணையும் பச்சை மண்டலங்களாக மலேசிய சுகாதார அமைச்சு அறிவித்துள்ளதால் புதிய ஏற்பாடுகள் பரிசீலிக்கப்படுவதாக அவர் கூறினார்.

இருப்பினும் இந்த அம்சத்தில் சிங்கப்பூரின் நிலை என்னவென்பது மலேசிய, சிங்கப்பூர் வெளியுறவு அமைச்சர்களுக்கு இடையில் நடைபெறும் பேச்சுவார்த்தையின் முடிவைப் பொறுத்தது என்றும் திரு இஸ்மாயில் குறிப்பிட்டார்.

இந்நிலையில், எல்லைக் கட்டுப்பாடுகளைத் தளர்த்துவது தொடர்பாக சிங்கப்பூர் உள்ளிட்ட ஆறு நாடுகளுடன் பேச்சு நடத்தப்பட்டு வருவதாக வேறொரு செய்தியாளர் கூட்டத்தில் மலேசிய சுகாதார தலைமை இயக்குநர் நூர் ஹிஷாம் அப்துல்லா தெரி வித்தார்.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


மகாதீர் இல்லை, அன்வார்தான்: பிகேஆர் தலைமை முடிவு

புதிய பக்கத்தான் ஹரப்பான் பிளஸ் கூட்டணியின் பிரதமர் வேட்பாளராக டாக்டர் மகாதீர் முகம்மது நிறுத்தப்படும் யோசனையை பிகேஆர் மத்திய தலைமைத்துவக் குழு நிராகரித்துவிட்டது.

தனது கட்சித் தலைவர் அன்வார் இப்ராகிமை அந்தப் பதவிக்குப் பரிந்துரைப்பதிலேயே உறுதியாக இருப்பதாகவும் பிகேஆர் இன்று (ஜூன் 19) தனது அறிக்கையில் தெரிவித்தது.

அந்த அறிக்கையில் மத்திய தலைமைத்துவக் குழு உறுப்பினர்களும் பிகேஆர் நாடாளுமன்ற உறுப்பினர்களும் கையெழுத்திட்டு உள்ளனர்.

மக்கள் தீர்ப்பை நிலைநாட்டும் நோக்கத்துடனும் மலேசியாவைக் காப்பாற்றும் கடப்பாடுடனும் டாக்டர் மகாதீர் உள்ளிட்ட எல்லாக் கட்சிகளின் தலைவர்களுடனும் பேச்சு நடத்த தயாராக இருப்பதாக அவர்கள் அந்த அறிக்கையில் தெரிவித்து உள்ளனர்.

“இருந்தபோதிலும் பிரதமர் வேட்பாளராக டாக்டர் மகாதீரை நிறுத்தும் யோசனையை ஏற்பதில்லை என்று கட்சி முடிவு செய்துள்ளது. அன்வார் இப்ராகிமையே அப்பதவிக்கு நிறுத்துவது என்னும் பக்கத்தான் ஹரப்பானின் ஒருமித்த கருத்தை ஆதரிப்பதையே தொடரவும் கட்சி தீர்மானித்து உள்ளது.

“பக்கத்தான் ஹரப்பான் கூட்டணியைப் பலப்படுத்த கெஅடிலான் (பிகேஆர்) கடப்பாடு கொண்டுள்ளது. அடுத்து வரப்போகும் நாட்களில் மக்களின் தீர்ப்பை நிலைநிறுத்தும் அதே உணர்வு கொண்ட கட்சிகளின் பலத்தை ஒருமுகப்படுத்தும் பணியை கட்சி தொடரும்,” என்று பிகேஆர் தெரிவித்து உள்ளது.

ஒருவேளை பொதுத் தேர்தல் அறிவிக்கப்பட்டால் அதில் முழுக்கவனத்தையும் செலுத்த கட்சி தயாராக இருப்பதாகவும் அது தனது அறிக்கையில் குறிப்பிட்டு உள்ளது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
 https://tmsub.sg/online


மலேசியாவில் தொற்றிலிருந்து மீண்டோர் விகிதம் 94.6%; புதிதாக 6 பேருக்கு மட்டுமே தொற்று

மலேசியாவில் இதுவரை 8,070 பேர் கொவிட்-19 கிருமித்தொற்றில் இருந்து மீண்டிருப்பதாக மலேசியா சுகாதாரத் துறை தலைமை இயக்குநர் நூர் ஹிஷாம் அப்துல்லா தெரிவித்துள்ளார்.

இது மொத்த நோயாளிகளில் 94.6 விழுக்காடு என்றும் அவர் குறிப்பிட்டுள்ளார்.

மலேசியாவில் இன்று (ஜூன் 19) புதிதாக ஆறு பேருக்குக் கிருமித்தொற்று உறுதி செய்யப்பட்டது.

இவர்களில் நால்வர் மலேசியர்கள். இருவர் வெளிநாட்டிலிருந்து வந்தவர்கள். அதனைத் தொடர்ந்து மொத்த கொவிட்-19 நோயாளிகளின் எண்ணிக்கை 8,535க்கு உயர்ந்தது.

வியாழக்கிழமை நிலவரப்படி 8,000 பேர் குணமடைந்து வீடு திரும்பிய நிலையில் நேற்று மேலும் 70 பேர் கிருமித்தொற்றில் இருந்து முழுமையாக விடுபட்டதாக அறிவிக்கப்பட்டது.

முன்னதாக, நேற்று 127 பேர் வீடு திரும்பினர். நேற்று கிருமி தொற்றியவர்களின் எண்ணிக்கை 14 என அறிவிக்கப்பட்டது.

கொவிட்-19 நோயால் மலேசியாவில் மாண்டோர் எண்ணிக்கை 121. கடந்த ஐந்து நாட்களாக அங்கு புதிய மரண எண்ணிக்கை பதிவாகவில்லை.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


மலேசிய ஆட்கடத்தல் கும்பலுடன் போலிஸ், ராணுவ அதிகாரிகள் தொடர்பு

கோலாலம்பூர்: மலேசிய போலிஸ் மற்றும் ஆயுதப் படையைச் சேர்ந்த பத்துக்கும் மேற்பட்ட அதிகாரிகள் ஆட்கடத்தல் கும்பலுடன் தொடர்பில் இருப்பதாக அடையாளம் காணப்பட்டுள்ளனர் என்று மலேசிய தலைமை போலிஸ் அதிகாரி அப்துல் ஹமித் படோர் தெரிவித்துள்ளார். அண்மையில் அமலாக்கப் பிரிவைச் சேர்ந்த 18 அதிகாரிகள் கைது செய்யப்பட்டதைத் தொடர்ந்து விரிவான தேடுதல் வேட்டை நடத்தப்பட்டதாகவும் அடையாளம் காணப்பட்டோர் விரைவில் பிடிபடுவார்கள் என்றும் அவர் கூறியுள்ளார்.

இது தொடர்பான தகவல்கள் உள்துறை அமைச்சுக்கும் ஆயுதப் படைத் தலைவருக்கும் தெரிவிக்கப்பட்டு உள்ளதெனக் கூறிய அவர், குற்றம் புரிந்த அதிகாரிகள் அதற்கான தண்டனையை அனுபவித்தே தீரவேண்டும் என்றார்.


அரசின் ஆதரவின்றி தொடரும் பினாங்கின் மேம்பாடு

மலேசியாவில் மத்திய அரசாங்கத்திலிருந்து நிதி ஆதரவு பெறாவிட்டாலும் பினாங்கு மாநில அரசு தனது போக்குவரத்து பெருந்திட்டங்களைத் தொடரும் என அறிவித்திருக்கிறது. மத்திய அரசின் நிதியின்றி 100 மில்லியன் ரிங்கிட் மதிப்பிலான பினாங்கு கம்பிவட ஊர்தி, 46 பில்லியன் ரிங்கிட் மதிப்பிலான பினாங்கு போக்குவரத்து பெருந்திட்டம் ஆகியவற்றை பினாங்கு மாநிலம் தொடரும் என அறிவித்துள்ளது.

கொவிட் -19 தொடர்பில் பிறப்பிக்கப்பட்ட நடமாட்டக் கட்டுப்பாட்டினால் மட்டும் தடை ஏற்பட்ட என்று மாநில கட்டுமான செயற்குழு தலைவர் ஸைரில் கீர் ஜோகாரி கூறியதாக 'த ஸ்டார்' பத்திரிகை தெரிவித்தது.

பயான் லேபாஸ் இலகு ரயில் திட்டம் எந்த நிதிச்சிக்கலுமின்றித் தொடரும் என்று அவர் கூறினார்.

கடந்த அக்டோபரின்போது முன்மொழியப்பட்டிருந்த பினாங்கு மலை கம்பிவட ஊர்தி சேவைத்திட்டத்திற்காக 100 மில்லியன் வெள்ளி ஒதுக்கப்பட்டிருந்ததாக பக்கத்தான் அரசாங்கம் அறிவித்திருந்தது. ஆனால் பெரிக்கத்தான் நேஷனல் கூட்டணி அரசாங்கம் அமைத்ததை அடுத்து இந்தத் திட்டத்திற்கான நிதியை ரத்து செய்துள்ளது.


ஜோகூரில் 5 மாவட்டங்களில் வெள்ளம்; தற்காலிக இடங்களில் 1,210 பேர் பாதுகாப்பாக தஞ்சம்

மலேசியாவின் ஜோகூர் மாநிலத்தின் ஐந்து மாவட்டங்களில் வெள்ளம் ஏற்பட்டதால் 1,210 பேருக்கும் அதிக மக்கள் தற்காலிக நிவாரண இடங்களுக்கு அப்புறப்படுத்தப்பட்டனர்.

பொந்தியான், பத்து பகாட், மூவார், குலுவாங், தங்காக் ஆகிய மாவட்டங்கள் வெள்ளத்தால் பாதிக்கப்பட்டு இருப்பதாக அந்த மாநிலத்தின் சுகாதார சுற்றுப்புறக் குழுத் தலைவர் ஆர். வித்தியானந்தன் தெரிவித்தார்.

ஐந்து மாவட்டங்களில் இடைவிடாமல் மழை பெய்ததால் வெள்ளம் ஏற்பட்டு உள்ளது என்றும் 288 குடும்பங்களைச் சேர்ந்த மொத்தம் 1,210 பேர் 18 இடங்களில் பாதுகாப்பாக தங்க வைக்கப்பட்டு இருக்கிறார்கள் என்றும் அறிக்கை ஒன்றில் அவர் கூறினார்.

இதனிடையே, வெள்ளத்தால் பாதிக்கப்பட்ட மக்கள் அனைவருக்கும் கொவிட்-19 கிருமித்தொற்று இல்லை என்பதை உறுதிப்படுத்த மூவாரில் மாநில அரசாங்கம் பரிசோதனைகளை நடத்தி இருக்கிறது என்று ஜோகூர் மாதர் மேம்பாடு, குடும்ப மற்றும் சமூகக் குழுத் தலைவர் ஸாய்டோன் இஸ்மாயில் தெரிவித்தார்.

வெள்ளத்தால் பாதிக்கப்பட்ட மக்களை அப்புறப்படுத்தும் போதும் அவர்களுக்கான தற்காலிக கூடங்களை அமைத்தபோதும் கொவிட்-19 நிபந்தனைகள் எல்லாம் முறையாகப் பின்பற்றப்பட்டு இருப்பதாகவும் அவர் தெரிவித்தார்.

சுகாதாரத் துறை ஊழியர்கள் கொவிட்-19 பரிசோதனைகளை நடத்தியதாக சுங்கை பலாங் தொகுதி சட்டமன்ற உறுப்பினரான ஸாய்டோன் இஸ்மாயில் கூறினார்.

சில இடங்களில் வெள்ளம் வடிந்துள்ள போதிலும் பாதிக்கப்பட்டு உள்ளவர்கள் இன்னமும் வீடு திரும்ப அனுமதிக்கப்படவில்லை என்று நேற்று அவர் குறிப்பிட்டார். நல்வாழ்வுத் துறை மூலம் மாநில அரசு மக்களுக்கு உதவி வருவதாகவும் அவர் தெரிவித்தார்.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


ஜோகூர் பாரு: மலேசியாவின் ஜோகூர் மாநிலத்தின் ஐந்து மாவட்டங்களில் வெள்ளம் ஏற்பட்டதால் 1,210 பேருக்கும் அதிக மக்கள் தற்காலிக நிவாரண இடங்களுக்கு அப்புறப்படுத்தப்பட்டனர்.

பொந்தியான், பத்து பகாட், மூவார், குலுவாங், தங்காக் ஆகிய மாவட்டங்கள் வெள்ளத்தால் பாதிக்கப்பட்டு இருப்பதாக அந்த மாநிலத்தின் சுகாதார சுற்றுப்புறக் குழுத் தலைவர் ஆர். வித்தியானந்தன் தெரிவித்தார்.

ஐந்து மாவட்டங்களில் இடைவிடாமல் மழை பெய்ததால் வெள்ளம் ஏற்பட்டு உள்ளது என்றும் 288 குடும்பங்களைச் சேர்ந்த மொத்தம் 1,210 பேர் 18 இடங்களில் பாதுகாப்பாக தங்க வைக்கப்பட்டு இருக்கிறார்கள் என்றும் அறிக்கை ஒன்றில் அவர் கூறினார்.

இதனிடையே, வெள்ளத்தால் பாதிக்கப்பட்ட மக்கள் அனைவருக்கும் கொவிட்-19 கிருமித்தொற்று இல்லை என்பதை உறுதிப்படுத்த மூவாரில் மாநில அரசாங்கம் பரிசோதனைகளை நடத்தி இருக்கிறது என்று ஜோகூர் மாதர் மேம்பாடு, குடும்ப மற்றும் சமூகக் குழுத் தலைவர் ஸாய்டோன் இஸ்மாயில் தெரிவித்தார்.

வெள்ளத்தால் பாதிக்கப்பட்ட மக்களை அப்புறப்படுத்தும் போதும் அவர்களுக்கான தற்காலிக கூடங்களை அமைத்தபோதும் கொவிட்-19 நிபந்தனைகள் எல்லாம் முறையாகப் பின்பற்றப்பட்டு இருப்பதாகவும் அவர் தெரிவித்தார்.

சுகாதாரத் துறை ஊழியர்கள் கொவிட்-19 பரிசோதனைகளை நடத்தியதாக சுங்கை பலாங் தொகுதி சட்டமன்ற உறுப்பினரான ஸாய்டோன் இஸ்மாயில் கூறினார்.

சில இடங்களில் வெள்ளம் வடிந்துள்ள போதிலும் பாதிக்கப்பட்டு உள்ளவர்கள் இன்னமும் வீடு திரும்ப அனுமதிக்கப்படவில்லை என்று நேற்று அவர் குறிப்பிட்டார். நல்வாழ்வுத் துறை மூலம் மாநில அரசு மக்களுக்கு உதவி வருவதாகவும் அவர் தெரிவித்தார்.


வெள்ளம் வருமுன் தயாராகவேண்டும்: ஜோகூருக்கு அறிவுரை

தற்போது நிலவும் எதிர்பாராத பருவநிலையால் திடீர் வெள்ளம் ஏற்பட்டால் அதனைச் சமாளிக்க தயாராக இருக்கும்படி சம்பந்தப்பட்ட அமைப்புகளையும் அதிகாரிகளையும் ஜோகூர் மாநில சுல்தா்தோன் இப்ராஹிம் ஜகட்டுக் கொண்டார்.

பல மாவட்டங்கள் வெள்ளத்தால் பாதிக்கப்பட்டுள்ளதை அணுக்கமாகக் கண்காணித்து வருவதாகவும் அவர் சொன்னார். ஞாயிறன்று பல மாவட்டங்களில் வெள்ளம் கரைபுரண்டு ஓடியதால் பாதிக்கப்பட்ட சுமார் 1,210 பே ர் தற்காலிக முகாம்களில் தங்கலெக்கப்பட்டனர். ஆனால் இன்று முகாம்களில் தங்கியிருந்தவர்களில் எண்ணிக்கை சற்று குறைந்தது.

சுமார் 222 குடும்பங்களைச் சேர்ந்த 915 பேர் தற்காலிக முகாம்களில் தங்க வைக்கப்பட்டனர். வெள்ளம் வடிந்ததைத் தொடர்ந்து நான்கு நிவாரண நிலையங்கள் மூடப்பட்டதாகவும் முகாம்களில் தங்கியிருந்தவர்கள் வீடு திரும்ப அனுமதிக்கப்பட்டதாகவும் சுகாதார, சுற்றுப்புறக் குழுவின் தலைவர் ஆர். வைத்தியநாதன் தெரிவித்தார். இருப்பினும் மற்ற இடங்களில் பாதிக்கப்பட்டவர்களுக்காக மேலும் நான்கு முகாம்கள் திறக்கப்பட்டன என்று அவர் தெரிவித்தார்.

ஜோகூர் மாநிலம் முழுவதும் 18 நிவாரண முகாம்கள் தற்போது செயல்பட்டு வருகின்றன.


மலேசியாவில் ஜூலை 1லிருந்து திரையரங்குகள் செயல்பட அனுமதி

கோலாலம்பூர்: மலேசிய அரசாங்கம், ஜூலை 1ஆம் தேதியிலிருந்து திரையரங்குகள் மீண்டும் செயல்பட அனுமதியளிக்கவிருக்கிறது.

நேரடி நிகழ்ச்சிகளுக்கும் அனுமதி வழங்கப்படும் என்று மலேசிய மூத்த அமைச்சர் இஸ்மாயில் யாக் கோப் நேற்று தெரிவித்தார்.

கொவிட்-19 கட்டுப்பாடுகளைத் தளர்த்த வேண்டும் என்று சிறிய, நடுத்தர நிறுவனங்களும் பயணத் துறையும் தொடர்ந்து அரசாங்கத்தை வலியுறுத்தி வருகின்றன.

இந்த நிலையில் பேசிய அமைச்சர், ஜூலை 1ஆம் தேதியிலிருந்து இத்தகைய நடவடிக்கைகளை அனுமதிக்க அரசாங்கம் முடிவு செய்துள்ளது என்றார்.

“ஆனால் மூடப்பட்ட இடத்தில் வர்த்தகங்கள் செயல்பட வேண்டும்,” என்று கூறிய அவர், இடத்தின் அளவைப் பொறுத்து 250 பேருக்கும் மேல் இருக்கக் கூடாது என்று கூறினார்.

“ஒரு மீட்டர் சமூக இடைவெளியுடன் 250 பேர் ஒரே இடத்தில் இருக்கலாம்,” என்று மேலும் அவர் சொன்னார்.

மலேசிய பொருளியலில் முக்கிய பங்காற்றிவரும் சில்லறை விற் பனைத்துறை, பயணத் துறை சங்க உறுப்பினர்களிடையே தளர்வு நடவடிக்கைகள் பற்றி அமைச்சர் பேசினார். நாட்டின் பொருளியலை மீண்டும் திறப்பதற்கான உத்தேச யோசனைகளை பிரதமர் முஹைதீன் யாசினிடம் தொழிற்துறையினர் சமர்ப்பித்துள்ளனர்.

உதாரணமாக, மலேசிய சுற்றுலா, பயணத் துறை முகவர் சங்கத்தின் தலைவர் டான் கோக் லியாங், மலேசியா எல்லைகளைத் திறக்கும்போது பல நாடுகளையும் உள்ளடக்கியிருக்க வேண்டும் என்று வலியுறுத்தியுள்ளார்.

மலேசியாவுக்கு வரும் மொத்த வெளிநாட்டு பயணிகளில் 75%க்கு மேல் வியட்னாம், தாய்லாந்து போன்ற ஆசியான் நாடுகள் முக்கிய பங்கு வகிப்பதையும் அமைச்சர் சுட்டிக்காட்டினார்.

“விரைவில் அத்தியாவசிய வர்த்தகப் பயணங்களுக்கு அனுமதி அளிக்கக்கப்படும். அதன் பின்னர் மருத்துவப் பயணங்கள், கல்வி ஆகியவற்றுக்கு முன்னுரிமை வழங்கப்படும். கடைசியாக பொழுதுபோக்கு அம்சங்களுக்கு அனுமதி வழங்கப்படும்,” என்று திரு இஸ்மாயில் யாக்கோப் கூறினார்.


டாக்டர் மகாதீர்: பிரதமராவதற்கு வேறு வழிகளைக் கண்டறிய வேண்டும்

பக்கத்தான் பிளஸ் கூட்டணியிலிருந்து விலகப்போவதாகத் தெரிவித்த மலேசிய முன்னாள் பிரதமர் டாக்டர் மகாதீர் முகமது, ஜனநாயக செயல் கட்சி (டிஏபி), அமனா ஆகியவற்றுடன் தொடர்ந்து இணைந்து செயல்பட இருப்பதாகத் தெரிவித்துள்ளார்.

மகாதீர் - அன்வார் இணையை பிரதமர் பதவிக்கு பிகேஆர் கட்சி நிராகரித்த பிறகு இந்த தகவலை டாக்டர் மகாதீர் வெளியிட்டார்.

சின் சியூ நாளிதழுக்கு இன்று (ஜூன் 23) காலை அளித்த காணொளி நேர்காணலின்போது திரு மகாதீர், பிகேஆர் கட்சியையோ அல்லது அதன் தலைவர் அன்வார் இப்ராகிமையோ எதிர்கால ஒத்துழைப்பு குறித்து இனி தாம் தொடர்பு கொள்ளப்போவதில்லை என்று தெரிவித்தார்.

பக்கத்தான் பிளஸ் கூட்டணியில் பிகேஆர், டிஏபி, அமனா, வாரிசான் கட்சிகள் மற்றும் டாக்டர் மகாதீர் தலைமையிலான நாடாளுமன்ற உறுப்பினர்கள் இருப்பது குறிப்பிடத்தக்கது.

“அன்வார் எனக்கு ஒத்துழைப்பு தர விரும்பாததால் நான் அவருக்கு ஒத்துழைப்பு நல்கப்போவதில்லை. நான் பிரதமராவதற்கு வேறு வழிகளைக் கண்டறிய வேண்டும். ஏதாவது வழி இருக்கும்,” என்று டாக்டர் மகாதீர் குறிப்பிட்டார்.

“நான் அவர்களுடன் சேர்வதற்கு முன்பு அவர்கள் எதிர்க்கட்சியினராகவே இருந்தனர். அவர்களால் வெற்றிபெற முடியவில்லை. நான் அவர்களுடன் சேர்ந்த பிறகு மலாய் இனத்தவரின் ஆதரவுடன் வெற்றி பெற்றோம்,” என்றார் திரு மகாதீர்.

அண்மையில் சிஎன்ஏவுடனான நேர்காணலின்போது டாக்டர் மகாதீருக்கு மூத்த அமைச்சர் அல்லது அமைச்சர் ஆலோசகர் பதவி அளிப்பது பற்றி சிந்திக்க விருப்பம் கொண்டிருப்பதாக திரு அன்வார் குறிப்பிட்டிருந்தார்.

பிரதமர் பதவி தவிர வேறு எந்தப் பதவியையும் தாம் ஏற்றுக் கொள்ளப்போவதில்லை என்று டாக்டர் மகாதீர், சின் சியூ நாளிதழுடனான நேர்காணலில் குறிப்பிட்டார்.


திருமணம் உள்ளிட்ட சமூக நிகழ்வுகளுக்கு மலேசியா அனுமதி; விதிமுறைகள் பின்பற்றப்பட வேண்டும்

திருமண வரவேற்பு நிகழ்ச்சிகள், நிச்சயதார்த்தம், ஒன்றுகூடல்கள், சமய நிகழ்ச்சிகள் உள்ளிட்ட சமூக நிகழ்வுகளை ஜூலை முதல் தேதியிலிருந்து நடத்த மலேசியா அனுமதி அளித்துள்ளது.

ஆனால், அத்தகைய நிகழ்வுகளில் பங்கேற்போரின் எண்ணிக்கை 250க்கு மிகாமல் இருக்க வேண்டும். நிகழ்ச்சியில் பாதுகாப்பான இடைவெளி கடைபிடிக்கப்பட வேண்டும்; வருகையாளர்களின் தகவல்கள் பதிவு செய்யப்படும் என்பன போன்ற விதிமுறைகள் பின்பற்றப்பட வேண்டும் என்று பாதுகாப்பு மூத்த அமைச்சர் இஸ்மாயில் சப்ரி யாக்கோப் இன்று (ஜூன் 24) கூறினார்.

அத்தகைய நிகழ்வுகள் 3 முதல் 5 மணி நேரத்துக்குள்ளாக முடிக்கப்பட வேண்டும்.

உணவு பரிமாற ஆட்கள் நியமிக்கப்பட வேண்டும் எனவும் வருகையாளர்கள் தாங்களாகவே உணவு எடுத்துக்கொள்ளக்கூடாது எனவும் தெரிவிக்கப்பட்டது.

நிகழ்ச்சிகளில் பங்கேற்போருக்கு உடல் வெப்பநிலை பரிசோதிக்க வேண்டும்.

அதே வேளையில் காய்ச்சல், இருமல் போன்ற அறிகுறிகளைக் கொண்டிருப்போர் சமூக நிகழ்வுகளைத் தவிர்க்கவும் கோரப்பட்டுள்ளனர்.

விதிமுறைகள் பின்பற்றப்படுகின்றனவா என்பதை போலிசார் கண்காணிப்பர் என்று குறிப்பிட்ட திரு சப்ரி யாக்கோப், கட்டுப்படுத்த முடியாத அளவுக்கு கூட்டம் எதிர்பார்க்கப்பட்டால், அத்தகைய நிகழ்ச்சிகளை நடத்தாமல் இருப்பது நல்லது என்றார்.

இருப்பினும், வெளிநாடுகளில் வசிக்கும் மலேசியப் பணியாளர்களுக்கு மலேசியா திரும்ப இன்னும் அனுமதி வழங்கப்படவில்லை. தக்க சமயத்தில் அவர்கள் அனுமதிக்கப்படுவர் என்றார் திரு யாக்கோப்.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


மலேசிய முன்னாள் அமைச்சரின் மகனுக்கு சிறை

கோலாலம்பூர்: மலேசிய முன்னாள் தற்காப்பு அமைச்சர் முகமட் சாபுவின் மகனான 32 வயது அகமட் சைஃபூல் இஸ்லாமுக்கு கடந்த ஆண்டு போதைப் பொருளைப் பயன்படுத்திய குற்றத்திற்காக நேற்று எட்டு மாதச் சிறைத் தண்டனை விதிக்கப்பட்டது. கோலாலம்பூர் பொழுதுபோக்கு விடுதி ஒன்றில் கஞ்சாவில் காணப்படும் டிஎச்சி எனும் ரசாயனப் பொருளை அவர் பயன்படுத்தியதாகக் கூறப்படுகிறது.


1எம்டிபி வழக்கு: ‘நாங்கள் குற்றமற்றவர்கள்’

கோலாலம்பூர்: 1எம்டிபி தணிக்கை அறிக்கை தொடர்பான திருத்தப்பட்ட குற்றச்சாட்டுகளை எதிர்நோக்கும் முன்னாள் பிரதமர் நஜிப்பும் 1எம்டிபி முன்னாள் தலைமை நிர்வாக அதிகாரி அருள் கந்தாவும் தாங்கள் குற்றமற்றவர்கள் என்று நேற்று நீதிமன்ற விசாரணையில் தெரிவித்தனர்.


வெளிநாட்டு ஊழியர்களை அனுமதிக்குமாறு மலேசிய செம்பனை நிறுவனங்கள் கோரிக்கை

மலேசியாவில் செம்பனை தோட்டங்களில் வேலை செய்ய வெளிநாட்டு ஊழியர்களை அனுமதிக்குமாறு தோட்ட நிர்வாகத்தினர் அரசாங்கத்தைக் கேட்டுக்கொண்டுள்ளனர்.

ஊழியர்களைப் பணிக்குத் திரும்ப அனுமதிக்காவிட்டால், செம்பனை எண்ணெய் துறைக்குப் பெரும் சேதம் ஏற்படும் என்று அவர்கள் எச்சரித்துள்ளனர்.

உலகிலேயே செம்பனை எண்ணெயை ஏற்றுமதி செய்யும் இரண்டாவது ஆகப் பெரிய நாடான மலேசியாவில் ஊழியர்களுக்கான கடும் தட்டுப்பாடு நிலவுகிறது.

செம்பனை தோட்ட ஊழியரணியில் 70 விழுக்காடு அளவு வெளிநாட்டு ஊழியர்களை, குறிப்பாக, இந்தோனீசியா, பங்ளாதேஷ் போன்ற நாடுகளைச் சேர்ந்தவர்களைச் சார்ந்துள்ளது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


மலேசியாவில் திடீர் தேர்தலை நடத்த வலுக்கும் கோரிக்கை

மலேசியாவில் திடீர் தேர்தலை நடத்த, அந்நாட்டுப் பிரதமர் முகைதீன் யாசினின் கூட்டணிக்குக் கோரிக்கை வலுத்து வருகிறது.

எதிர்வரும் ஆகஸ்ட் மாதத்தில் தேர்தலை நடத்த ஆளும் பெரிக்கத்தான் நேஷனல் கூட்டணியில் உள்ள சிலர் விரும்புவதாக அறியப்படுகிறது.

அவ்வாறு நடந்தால், ஜூலையில் நடைபெறவிருக்கும் நாடாளுமன்றக் கூட்டத்தில் அரசாங்கத்திற்குப் பெரும்பான்மை இருப்பது நிரூபிக்கப்படுவதற்கு முன்னதாகவே நாடாளுமன்றம் கலைக்கப்பட்டுவிடும்.

தேர்தல் நடத்தப்படுவதன் மூலம் ஆளும் கூட்டணியின் ஆதிக்கம் நிரூபிக்கப்படும் என அக்கூட்டணியின் ஆகப் பெரிய கட்சியான அம்னோ நம்புகிறது.

இவ்வாண்டு மார்ச் மாதம் பிரதமர் பொறுப்பை திரு முகைதீன் ஏற்று மூன்றே மாதங்கள் நிறைவடைந்துள்ள நிலையில், தேர்தலுக்கான தனது தயார்நிலையை அம்னோ தெரியப்படுத்தியுள்ளது.

மலேசியாவில் 2023ஆம் ஆண்டு மூன்றாம் காலாண்டிற்குள் நாடாளுமன்றத் தேர்தல் நடத்தப்பட வேண்டும்.

இதற்கிடையே, கிழக்கு மலேசியாவின் சாபா மாநில முதல்வர் ஷஃபி அப்டாலின் ஆட்சியைக் கவிழ்க்கும் முயற்சிகள் நடைபெற்று வருவதாகக் கூறப்படுகிறது.

“பக்கத்தான் ஹரப்பான் கூட்டணி ஆட்டங்கண்டிருப்பதைத் தனக்குச் சாதகமாக பயன்படுத்திக் கொண்டு முன்கூட்டியே தேர்தலை நடத்த பெரிக்கத்தான் நேஷனல் கூட்டணி விரும்புகிறது,” என்று அக்கூட்டணியைச் சேர்ந்த அதிகாரி கூறினார்.

முன்னாள் பிரதமர் மகாதீர் முகம்மதுக்கும் திரு அன்வார் இப்ராகிமுக்கும் இடையே கூட்டணியில் பிளவு ஏற்பட்டுள்ளதைத் தொடர்ந்து, திரு ஷஃபியை பிரதமர் வேட்பாளராக நிறுத்த டாக்டர் மகாதீர் ஆதரவு அளித்துள்ளார்.

இது ஒருபுறமிருக்க, டாக்டர் மகாதீர், திரு அன்வார் இருதரப்புக்கும் இடையே கடைசிவரை சமரசம் எட்டப்படாவிடில், தேர்தலில் ஒருவரை ஒருவர் எதிர்த்துப் போட்டியிடும் சாத்தியம் நிலவக்கூடும் என்று பக்கத்தான் ஹரப்பான் கூட்டணியைச் சேர்ந்த அதிகாரிகள் கருதுவதாக தகவல்கள் கூறுகின்றன.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


கோலாலம்பூர்: மலேசியாவில் திடீர் தேர்தலை நடத்த, அந்நாட்டுப் பிரதமர் முகைதீன் யாசினின் கூட்டணிக்குக் கோரிக்கை வலுத்து வருகிறது.

எதிர்வரும் ஆகஸ்ட் மாதத்தில் தேர்தலை நடத்த ஆளும் பெரிக்கத்தான் நேஷனல் கூட்டணியில் உள்ள சிலர் விரும்புவதாக அறியப்படுகிறது. அவ்வாறு நடந்தால், ஜூலையில் நடைபெறவிருக்கும் நாடாளுமன்றக் கூட்டத்தில் அரசாங்கத்திற்குப் பெரும்பான்மை இருப்பது நிரூபிக்கப்படுவதற்கு முன்னதாகவே நாடாளுமன்றம் கலைக்கப்பட்டுவிடும்.

தேர்தல் நடத்தப்படுவதன் மூலம் ஆளும் கூட்டணியின் ஆதிக்கம் நிரூபிக்கப்படும் என அக்கூட்டணியின் ஆகப் பெரிய கட்சியான அம்னோ நம்புகிறது.

இவ்வாண்டு மார்ச் மாதம் பிரதமர் பொறுப்பை திரு முகைதீன் ஏற்று மூன்று மாதங்களே நிறைவடைந்துள்ள நிலையில், தேர்தலுக்கான தனது தயார்நிலையை அம்னோ தெரியப்படுத்தியுள்ளது.

மலேசியாவில் 2023ஆம் ஆண்டு மூன்றாம் காலாண்டிற்குள் நாடாளுமன்றத் தேர்தல் நடத்தப்பட வேண்டும்.

இதற்கிடையே, கிழக்கு மலேசியாவின் சாபா மாநில முதல்வர் ஷஃபி அப்டாலின் ஆட்சியைக் கவிழ்க்கும் முயற்சிகள் நடைபெற்று வருவதாகக் கூறப்படுகிறது.

“பக்கத்தான் ஹரப்பான் கூட்டணி ஆட்டங்கண்டிருப்பதைத் தனக்குச் சாதகமாக பயன்படுத்திக் கொண்டு முன்கூட்டியே தேர்தலை நடத்த பெரிக்கத்தான் நேஷனல் கூட்டணி விரும்புகிறது,” என்று அக்கூட்டணியைச் சேர்ந்த பிரமுகர் கூறினார்.

முன்னாள் பிரதமர் மகாதீர் முகம்மதுவுக்கும் திரு அன்வார் இப்ராகிமுக்கும் இடையே கூட்டணியில் பிளவு ஏற்பட்டுள்ளதைத் தொடர்ந்து, திரு ஷஃபியை பிரதமர் வேட்பாளராக நிறுத்த டாக்டர் மகாதீர் ஆதரவு அளித்துள்ளார்.

இது ஒருபுறமிருக்க, டாக்டர் மகாதீர், திரு அன்வார் இருதரப்புக்கும் இடையே கடைசிவரை சமரசம் எட்டப்படாவிடில், தேர்தலில் ஒருவரை ஒருவர் எதிர்த்துப் போட்டியிடும் சாத்தியம் நிலவக்கூடும் என்று பக்கத்தான் ஹரப்பான் கூட்டணியைச் சேர்ந்த பிரமுகர்கள் கருதுவதாக தகவல்கள் கூறுகின்றன.


சிறுவனைத் தாக்கி தப்பிப்பதற்காக சாகசங்களைச் செய்த போதைப் புழங்கி

லேசியவின் சரவாக் மாநிலத்தில் 14 வயது சிறுவனை ஓர் ஆடவர் அரிவாளாலும் கோடாரியாலும் தாக்கிய பின் அவர் வீட்டுக்கூரையின்மீது ஏறி உயரத்திலிருந்து குதித்துத் தப்பிக்க முற்பட்டார். சராடோக் மாவட்டத்தில் நடந்த இந்தச் சம்பவம் குறித்த தகவல் நேற்று மாலை 5 மணிக்குக் கிடைத்ததாக சரவாக் தீயணைப்பு, மீட்புத் துறையினர் தெரிவித்தனர். "வீடு ஒன்றின் கூரையில் அமர்ந்துகொண்டிருந்த அந்த ஆடவரை கீழே இறக்க உதவும்படி போலிசார் எங்களைக் கேட்டுக்கொண்டது. போதை மயக்கத்தில் அந்த ஆடவர் சிறுவனைத் தாக்கியதாக அவர்கள் கூறினர்," என்று அவர்கள் கூறினர்.

தாக்கப்பட்ட சிறுவனின் உடலிலும் கை கால்களிலும் காயங்கள் ஏற்பட்டன. ஊர்க்காரர்கள் உடனே அவரை மருத்துவமனையில் சேர்த்தனர். கீழே இறங்கும்படி அந்த ஆடவரைப் போலிசார் வற்புறுத்தியபோதும் அவர் ஒத்துழைக்க மறுத்தார. தமது கோடாரியால் கூரையை உடைத்து அமைத்த சிறு துவாரம் வழியாக வீட்டுக்குள் இருந்த ஓர் அறைக்குள் குதித்து பின் அந்த அறையின் சன்னலிலிருந்து கீழே குதித்து வீட்டுக்குப் பக்கத்திலுள்ள காட்டுப்பகுதிக்குள் ஓட்டம் பிடித்தார்.

இறுதியில் போலிசாரும் ஊர்க்காரர்களும் அந்த ஆடவரை மடக்கி பின்னர் அவர் கைது செய்யப்பட்டார்.


‘முட்டாள்கள் என்று நினைக்கவேண்டாம்’

பெட்டாலிங் ஜெயா: மலேசியாவின் ஒன்பதாவது பிரதமராக ஷாஃபி அப்தால் முன்மொழியப்பட்டது தொடர்பில் பேசிய சரவாக் துணை முதல்வர் ஜேம்ஸ் ஜெமுட் மாசிங், சாபா மக்களையும் சரவாக் மக்களையும் முட்டாள்களாக நினைக்க வேண்டாம் என்று மகாதீரைச் சாடியுள்ளார்.

இதன் மூலம் சாபா மற்றும் சரவாக் எம்பிக்களின் வாக்குகளைப் பெற முடியும் என்று முன்னாள் பிரதமர் மகாதீர் முகமது நினைப்பது வெட்கக்கேடானது என்று பிஆர்எஸ் கட்சியின் சரவாக் தலைவர் கூறினார்.

“ஷாஃபி ஒரு நல்ல மற்றும் திறமையான தலைவர் என்பதை நான் அறிவேன். ஆனால் 15வது பொதுத் தேர்தலுக்குப் பிறகு திட்டங்களை ஆதரிக்க இரண்டு கிழக்கு மலேசிய மாநிலங்களின் ஆதரவு வேண்டும் என்பதற்காக சாபா, சரவாக் மக்களை முட்டாளகளாக நினைக்க வேண்டாம்.

“அரசியல் விளையாட்டு விளையாடுவதை நிறுத்திவிட்டு ஒருமுறை உண்மையாக இருக்குமாறு டாக்டர் மகாதீரை நான் கேட்டுக்கொள்கிறேன்,” என்று திரு மாசிங் தி ஸ்டார் ஊடகத்திற்கு அனுப்பிய குறுஞ்செய்திகளில் கூறினார்.

சாபா மக்களுக்கு ஏற்கெனவே அளித்த வாக்குறுதியை மகாதீர் நிறைவேற்றவில்லை என்பதை

அவர்கள் மறக்கமாட்டார்கள் என்றும் அவர் சொன்னார்.

1994ஆம் ஆண்டில் மகாதீர் அறிமுகப்படுத்திய சுழற்சி முறையில் சாபா முதலமைச்சர் நியமிக்கப்படுவது குறித்த தனது வாக்குறுதி அளித்திருந்தார், ஆனால், பக்கத்தான் ஹரப்பன் கூட்டணி 2018ல் வெற்றி பெற்ற பிறகு திரு ஷாஃபியை முதலமைச்சராக நியமித்ததன் மூலம் அந்த வாக்குறுதியை அவர் மீறிவிட்டார் என்றும் அவர் சொன்னார்.


விமான நிலைய சோதனையில்  34 பேருக்குக் கிருமித்தொற்று

பெட்டாலிங் ஜெயா: மலேசியாவின் கோலாலம்பூர் விமான நிலையத்திற்கு வந்த 6,155 பேரிடம் நடத்தப்பட்ட சோதனையில் 34 பேருக்குக் கிருமித் தொற்று கண்டறியப்பட்டதாக மூத்த அமைச்சர் இஸ்மாயில் சாப்ரி யாக்கோப் தெரிவித்துள்ளார். இவர்கள் ஜூன் 10ஆம் தேதிக்கும் 26ஆம் தேதிக்கும் இடைப்பட்ட காலத்தில் மலேசியாவிற்கு சென்றவர்கள். இந்த காலக்கட்டத்தில் 425 மலேசியர்கள் நாடு திரும்பியதாகவும் அவர்களில் மூவருக்கு தொற்று இருந்ததாகவும் அவர் கூறினார். இதற்கிடையே, அங்கு நேற்று புதிதாக 18 பேருக்குக் கிருமித்தொற்று உறுதி செய்யப்பட்டது.


மலேசிய எதிர்க்கட்சிகளுக்கிடையே தொடரும் பூசல், கருத்து வேறுபாடு

கோலாலம்பூர்: மலேசிய எதிர்க்கட்சிகளுக்கிடையே கருத்து மோதல் தொடர்கிறது. தம்முடன் இருந்துகொண்டே தந்திரமாகச் செயல்பட்டு பக்கத்தான் ஹரப்பான் அரசாங்கத்தின் ஆட்சியை அரசியல்வாதிகள் சிலர் கவிழ்த்ததாக கெஅடிலான் கட்சித் தலைவர் திரு அன்வார் இப்ராகிம் கூறியிருந்தார்.

ஆனால் டாக்டர் மகாதீரின் பிரதமர் பதவி பறிபோனதற்கு காரணமான ஒருவருடன் திரு அன்வார் தொடர்ந்து கூட்டணி வைத்திருப்பதை பக்கத்தான் ஹரப்பான் கூட்டணியைச் சேர்ந்த அமானா நெகாரா கட்சியும் ஜனநாயக செயல் கட்சியும் பதிலடி தந்துள்ளன.

ஆட்சி கவிழ்ப்புக்கு முக்கிய காரணமாக இருந்ததாகக் கூறப்படும் திரு ஹம்சா சைனுதீனுடன் கூட்டணி அமைக்கக் கூடாது என்பதை அக்கட்சிகள் வலியுறுத்தியுள்ளன.


உல்லாசப் பூங்காக்களை மீண்டும் திறக்கும் மலேசியா

பெட்டாலிங் ஜெயா: நாளையிலிருந்து உல்லாசப் பூங்காக்களை மீண்டும் திறப்பதற்கு மலேசிய அரசாங்கம் அனுமதி வழங்கிஉள்ளதாக அந்நாட்டின் மூத்த அமைச்சர் இஸ்மாயில் சப்ரி யாக்கோப் நேற்று தெரிவித்தார்.

இதன்மூலம் நீச்சல் குளங்களும் மீண்டும் திறக்கப்படும் என்று அறிவிக்கப்பட்டுள்ளது.

மலேசியாவில் உள்ள 54 உல்லாசப் பூங்காக்களில் 10,000க்கும் மேற்பட்ட ஊழியர்கள் பணியாற்றுகின்றனர். கொரோனா கிருமித்தொற்றைக் கட்டுப்படுத்த கடைத்தொகுதிகளுக்கும் ஹோட்டல்களுக்கும் செல்பவர்களின் உடல்வெப்பநிலை பரிசோதிக்கப்

படுகிறது. இந்த விதிமுறை சற்று தளர்த்தப்படும் என்று அமைச்சர் இஸ்மாயில் தெரிவித்தார். இவ்விடங்களுக்குச் செல்வோரின் உடல்வெப்பநிலை ஒருமுறை மட்டும் பரிசோதிக்கப்படும்.


மலேசியா: மன்ற நாயகர் பட்டியலில் தேர்தல் ஆணையர்

பெட்டாலிங் ஜெயா: மலேசியாவின் நாடாளுமன்ற நாயகருக்கான பட்டியலில் தேர்தல் ஆணையர் அசார் அஜீசான் ஹாருண் இடம்பெற்றுள்ளார். தற்போதைய நாடாளுமன்ற நாயகரான முகமட் அரிஃப் முகமட் யூசுப்பின் இடத்திற்கு நாடாளுமன்ற உறுப்பினர்கள் அல்லாதபலர் பரிசீலிக்கப்படுகிறார்கள்.

முன்னாள் நாடாளுமன்ற நாயகர் பாண்டிகர் அமீன் முலியா மற்றும் முன்னாள் நீதிபதி ஆகியோரும் இந்த பதவிக்கு பரிசீலிக்கப்படுவதாகக் கூறப்படு

கிறது.

வரும் ஜூலை 13ஆம் தேதி நாடாளுமன்றம் தொடங்கியதும் தற்போதைய தேசிய கூட்டணி நிர்வாகம் மன்ற நாயகர் முகமட் அரிஃப் முகமட் யூசுப் மற்றும் துணை சபாநாயகர் எங் கோர் மிங் ஆகியோரை நீக்குவதற்கான முயற்சிகளை மேற்கொள்ளும் என்று கூறப்படுகிறது.

அவர்களை நீக்குவதற்கான தீர்மானங்கள் வெள்ளிக்கிழமை சமர்ப்பிக்கப்பட்டன.


அம்னோவுக்காக பிரசாரம் செய்யும் பெர்சத்து கட்சி; சினி சட்டமன்ற இடைத்தேர்தல்

பெட்டாலிங் ஜெயா: மலேசியாவில் நடைபெறவிருக்கும் இடைத்தேர்தல் ஒன்றில், முன்னாள் பரம எதிரியான அம்னோ கட்சிக்காக மலேசியப் பிரதமர் முகைதீன் யாசினின் பெர்சத்து கட்சி முதன்முறையாக பிரசாரம் செய்ய இருக்கிறது.

பாகாங் மாநிலம், சினி சட்டமன்றத்தில் அம்னோவின் பிடியைத் தக்கவைத்துக்கொள்ள அக்கட்சி வேட்பாளர் முகம்மது ஷரிம் முகம்மது ஸயின் இந்த இடைத் தேர்தலில் போட்டியிடுகிறார். இந்தத்தேர்தலில் மும்முனைப் போட்டி நிலவுகிறது.

திரு ஷரிமை எதிர்த்து இரு சுயேச்சை வேட்பாளர்கள் போட்டியிடுகின்றனர்.

அவ்விரு வேட்பாளர்களில் ஒருவரான திரு ஸைனுல் ஹிஷாம் ஹுசேன், மலேசிய முன்னாள் பிரதமர் மகாதீர் முகம்மதுவின் ஆதரவைப் பெற்றுள்ளார்.

சினி இடைத் தேர்தல் வரும் சனிக்கிழமை நடைபெறுகிறது. மலேசியாவில் கொரோனா கிருமி பரவத் தொடங்கியதைத் தொடர்ந்து அந்நாட்டில் நடத்தப்படவிருக்கும் முதல் தேர்தல் இதுவே.

பாகாங்கின் பெக்கான் நாடாளுமன்றத் தொகுதியின்கீழ் உள்ள நான்கு சட்டமன்ற இடங்களில் ஒன்று சினி. முன்னாள் பிரதமர் நஜிப் ரசாக்கின் பிடியில் சினி உள்ளது.

இந்நிலையில், நாட்டின் பிரதமராகவும் பெர்சத்து செயல் தலைவராகவும், சினி இடைத் தேர்தலில் போட்டியிடும் தேசிய முன்னணி கூட்டணி வேட்பாளரை தாம் முழுமையாக ஆதரிப்பதாக திரு முகைதீன் நேற்று முன்தினம் கூறினார்.

இந்த இடைத் தேர்தலில் வாக்களிக்க 20,900 பேர் தகுதி பெற்றுள்ளனர். சினி சட்டமன்ற உறுப்பினராக இருந்த அம்னோவின் அபுபக்கர் ஹரூன், 60, கடந்த மே 6ஆம் தேதி மாரடைப்பால் உயிரிழந்ததைத் தொடர்ந்து அங்கு இடைத்தேர்தல் நடத்தப்படுகிறது.


மலேசியா: உள்ளூரில் தொற்று இல்லை

கோலாலம்பூர்: நான்கு மாதங்களுக்குப் பிறகு முதன்முறையாக நேற்று உள்ளூரில் கிருமித்தொற்றுச் சம்பவம் எதுவும் பதிவாகவில்லை என மலேசிய சுகாதார அமைச்சு தெரிவித்துள்ளது.

வெளிநாட்டிலிருந்து நாடு திரும்பிய மலேசியர் ஒருவருக்கு மட்டும் தொற்று உறுதி செய்யப்பட்டதாக அமைச்சு கூறியது.


முகைதீன் பிரதமராக நீடிக்க அம்னோ, பாஸ் கட்சி ஆதரவு

அடுத்த பொதுத் தேர்தலில் வெற்றி பெற்றால், மலேசியாவின் பிரதமராக நீடிக்க முகைதீனுக்கு ஆதரவு வழங்குவதாக அம்னோ, பாஸ் கட்சிகள் தெரிவித்துள்ளன.

அரசாங்கத்தை கவிழ்ப்பதற்காக எதிர்க்கட்சிகள் ஆதரவைத் திரட்டி வரும் இவ்வேளையில் தமது அரசாங்கத்திற்குப் போதுமான ஆதரவு கிடைக்கும் என்ற நம்பிக்கையை கட்சிகளின் இந்த உறுதி தமக்கு வழங்கியிருப்பதாக பிரதமர் முகைதீன் நம்பிக்கை தெரிவித்தார்.

புத்ரஜெயாவில் நடைபெற்ற கூட்டத்தில் இம்முடிவு எடுக்கப்பட்டதாக அம்னோ பொதுச் செயலாளர் அன்வார் மூசா கூறினார்.

எதிர்க்கட்சிகளின் கூட்டணியில் பிரதமர் வேட்பாளர் யார் என்பதில் குழப்பம் நீடித்து வருவது குறிப்பிடத்தக்கது.

மலேசியாவில் அடுத்த பொதுத் தேர்தல் 2023ஆம் ஆண்டில் தான் நடைபெறவுள்ளது என்றாலும் அங்கு நீடிக்கும் அரசியல் குழப்பத்தால் விரைவில் தேர்தல் நடைபெற வாய்ப்புள்ளதாகக் கூறப்படுகிறது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online